Čína a USA budú začiatkom októbra pokračovať v obchodných rokovaniach

Eskalujúca obchodná vojna vyvoláva obavy z globálnej recesie.

PEKING. Čína a USA sa dohodli, že začiatkom októbra sa vo Washingtone bude konať ďalšie kolo rokovaní na vysokej úrovni, uviedlo vo štvrtok čínske ministerstvo obchodu. To by mohlo mierne utlmiť rastúce obavy, že eskalujúca obchodná vojna medzi oboma najväčšími ekonomikami by mohla spustiť globálnu recesiu. K ohláseniu nového kola rokovaní prišlo po tom, čo čínsky vicepremiér Liou Che telefonoval s obchodným splnomocnencom USA Robertom Lighthizerom a americkým ministrom financií Stevenom Mnuchinom, ako uviedlo čínske ministerstvo obchodu na svojej internetovej stránke.Na telefonickom rozhovore sa zúčastnil aj guvernér čínskej centrálnej banky I Kang. "Obe strany sa dohodli, že budú spolupracovať a prijmú konkrétne opatrenia, aby vytvorili dobré podmienky na rokovania," uviedlo ministerstvo. Obchodné tímy oboch krajín budú v polovici septembra diskutovať na technickej úrovni, aby pripravili bilaterálne rokovania na vysokej úrovni, ktoré sa budú konať v októbri. Hovorca kancelárie obchodného splnomocnenca USA potvrdil, že Lighthizer a Mnuchin hovorili s Liou Chem a dohodli sa na tom, že sa v najbližších týždňoch budú vo Washingtone konať obchodné rokovania na ministerskej úrovni.


Kolóny pred Ružomberkom šoféri obchádzajú cez okolité obce, domáci sú rozhorčení

RUŽOMBEROK. Neustále zhoršujúca sa situácia na cestách, časté kolóny a upchaté bočné cesty sužujú nielen obyvateľov Ružomberka, ale aj okolitých menších obcí. Vodiči prechádzajúci z jednej strany Slovenska na druhú sa totiž snažia obísť zapchatú cestu pred Ružomberkom cez vedľajšie komunikácie obcí Ivachnová, Bešeňová či Lisková. To má za následok nielen zničené cesty, ale aj zvyšujúcu sa nervozitu medzi obyvateľmi dolného Liptova. Starosta obce Lisková Jozef Murina uviedol, že pre domácich sú tieto kolóny veľkou záťažou. Život im znepríjemňujú nielen výfukové plyny a prach, ktoré znečisťujú ovzdušie, ale zhustená premávka zahŕňa aj mnohé iné problémy, s ktorými sa v obci denne boria. "Pri ceste máme vybudovaný chodník, po ktorom naši obyvatelia nemôžu chodiť, pretože cesty sú samá jama a potom ich ostrieka blato alebo voda z kaluže," vysvetlil Murina a dodal, že to ani nespomína hlučnosť vozidiel. "Prakticky každý piatok od tretej popoludní a v nedele od jednej hodiny prechádza po našej ceste auto za autom. Súčasná situácia je naozaj neudržateľná," sťažoval sa. Cesta, ktorá prechádza obcou Lisková, je podľa Murinu v správe Žilinského samosprávneho kraja, teda akákoľvek údržba spadá pod ich kompetenciu. Podľa neho však nikoho nezaujíma, či cesty netreba zrenovovať. "Viackrát som o opravu žiadal aj na Správe ciest, no vzhľadom na to, že nemajú financie, náprava neprišla," povedal. Starosta Ivachnovej Vladimír Guoth tvrdí, že problém s upchatými cestami nevznikol len teraz, vníma ho už niekoľko rokov. "Keď sú kolóny, väčšina áut chodí aj cez našu obec. Cesty sú potom plné, zhoršuje sa aj bezpečnosť ľudí v dedine," vysvetlil. Podľa Guothových skúseností sú kolóny a zdržania mnohokrát zapríčinené pomalou jazdou niektorých vodičov. Medzi autami vznikajú veľké vzdialenosti, čo brzdí premávku. Ľudia ako keby si už zvykli na to, že v úseku chodia neprimerane pomaly, niekedy aj 40-kilometrovou rýchlosťou aj napriek tomu, že pred nimi žiadna kolóna nie je. Práve na toto by možno mala apelovať aj polícia, myslí si Guoth. V súvislosti s vypätou situáciou na liptovských cestách už viackrát v uplynulých mesiacoch blokovali nespokojní obyvatelia a starostovia priľahlých obcí spolu s primátorom Ružomberka Igorom Čomborom niektoré dôležité úseky miestnych komunikácií. Blokáda mala poukázať na nespokojnosť obyvateľov regiónu s pomalým tempom výstavby diaľnice D1 a neúnosným stavom cestnej dopravy v okolí Ružomberka.


Nízke úroky? Ide o nešťastný experiment (rozhovor)

Výška úrokov platí pre každú krajinu inak. Napríklad Nemecko by potrebovala vyššie sadzby, ako má napríklad Taliansko.

„Filozoficky sa vraciame ku kríze 30 rokov, keď bola bublina na akciovom trhu,“ vraví v rozhovore pre SME hlavná ekonómka Českej bankovej asociácie EVA ZAMRAZILOVÁ.  Bankám v Európe sa v súčasnosti príliš nedarí. Mali by sa ľudia začať báť, že ich zlá kondícia bánk ohrozí? „Stav bankovníctva v Európe je pevne spojený so stavom európskeho hospodárstva. Z posledných stresových testoch, ktoré zverejnil európsky úrad pre dohľad, vidíme, že tak, ako je stav ekonomiky krajín rôznorodý, je rôznorodý aj stav bánk. Talianska Intesa Sanpaolo bola v testoch štvrtá najlepšia, čo kontrastuje s vysokým podielom zlých úverov, ktoré všeobecne poskytli banky v Taliansku.“ Ako dopadli v testoch slovenské či české banky? „Ľudia sa ničoho obávať nemusia. Na Slovensku tvoria rizikové úvery len 4,5 percenta. Naše banky majú tú výhodu, že sa konsolidovali ešte pred finančnou krízou.“ Nemôže sa stať, že ak padla niektorá z bánk v zahraničí, tak sa problém rozleje po celej Európe, teda aj na Slovensko? „Môže. Otázkou však je, ak by sa nejaká banka dostala do problémov, či by jej pomohol štát. Myslím, že asi áno.“ V čom majú naše banky výhodu oproti iným? „V Česku tvoria až 90 percent klientov bánk domáci klienti, ľudia a firmy. Na Slovensku to bude podobné. V niektorých krajinách majú rôznych klientov a pri neočakávaných udalostiach to môže byť problém.“ Čo myslíte  neočakávanými udalosťami? „Čokoľvek, čo sme pred dvoma rokmi nepoznali - migračná kríza, brexit. Všetko to môže dopadnúť na hospodárstvo a nevieme ako.“ Teraz sa veľa hovorí o problémoch Deutsche Bank. Nemôžu nemecké banky ohroziť ekonomiku krajiny a potom celej EÚ? „Nemyslím, že by problémy nemeckých bánk mohli ohroziť ekonomiku krajiny. V Nemecku, na rozdiel od Talianska, sú inak nastavené procedúry toho, ako dlho trvá vyriešiť problémový úver. O tom to celé je. V Nemecku sú zákony, že do dvoch rokoch je všetko vyriešené. V Taliansku to je sedem až osem rokov, a preto sa tam tie problémy kumulujú tak dlho a je ich toľko. Zákony sú v tomto prípade dôležité.“ Ako sú podľa vás riadené banky? „Pre mňa ako pre ekonóma je dôležité, ako je riadené riziko. To je adekvátne riešené. Rizikové procedúry, v 90.rokoch boli nastavené zle, dnes sú adekvátne.“ Prečo si niektorí ekonómovia myslia, že nie sú riadené dobre? „Banky majú menší operačný priestor a musia sa vyrovnávať s menovou politikou Európskej centrálnej banky. Tá ich núti, aby dávali čo najviac úverov s nízkymi až nulovými sadzbami. Na druhej strane je tu veľa novej regulácie, ktorá stojí banky peniaze. Namiesto toho, aby manažéri riešili, ako inovovať biznis, riešia toto.“ Poskytuje sa čoraz viac úverov. Nehrozí, že vzrastú aj tie rizikové? „Myslím, že oba naše národy sú dosť konzervatívne. Podniky ani ľudia do veľkého rizika nejdú. Ak podnik nemá solídny projekt, o peniaze nepôjde ani požiadať. A tak by to aj malo byť.“ Ak ECB prestane s politikou nízkych úrokových sadzieb. Nebudú mať štáty, firmy aj ľudia problém, že si na vyššie sadzby nebudú vedieť zvyknúť a budú mať finančné problémy? „To je otázka, Vidíte, že celý bankový svet funguje pod taktovkou amerického Fedu. My sme svedkami, ako Fed výrazne váha v dvíhaní úrokových sadzieb, aj keď jeho ekonomika je na to zrelá. Má silný rast zamestnanosti aj rast ekonomiky.“ Svet nízkych až záporných úrokových sadzieb je svet obrátený na ruby. Toto zavinil Fed. V decembri sa ale očakáva, že Fed dvihne sadzby o 0,25 percenta. „Áno, no hovorí sa aj o tom, že cyklus zvyšovania sadzieb sa neskončí na úrovni päť až šesť percent, ako to bývalo v minulosti. Ale že to bude len okolo troch percent, možno i menej, je pre mňa je ťažko stráviteľné. Určite to bude faktor, ktorý ovplyvní ECB, všetky európske banky a ďalšie banky. To, čo urobí Fed, bude kľúčové. Nemyslím, že by sa situácia mala vrátiť k normálu. Aj ECB, ak začne sadzby dvíhať, bude sa držať maximálne na troch až štyroch percentách.“ Prečo to je pre vás ťažko stráviteľné? „Svet nízkych až záporných úrokových sadzieb je svet obrátený na ruby. Toto zavinil Fed. Držal príliš nízko sadzby v roku 2000 a keď ich začal neskôr dvíhať, tak sa pretrhla bublina na trhu nehnuteľností a prišla finančná kríza. Zvyšok sveta sa však jeho politike nemôže nejako vymknúť. Menový systém je usporiadaný tak, ako je.“ Mohla by sa zopakovať situácia z roku 2007? „Práve preto nechce banka sadzby zvyšovať, aby niečo podobné nehrozilo. Nie som znalec amerického hypotekárneho trhu, ale azda tam už teraz nie sú hypotéky poskytované ako sociálny produkt.“ Politika Fedu už dnes spôsobuje, že sú nadhodnotené akciové trhy, nemôže sa stať, že vznikne iná bublina ako v roku 2007 a spustí krízu? „Filozoficky sa vraciame ku kríze 30. rokov, keď bola bublina na akciovom trhu. Áno, môže to spôsobiť veľké problémy, ale v prípade, že si majitelia na nákup týchto aktív požičali peniaze. Potom vznikne problém ako v 30. rokoch. Ide o špekulatívne nákupy, keď si investori požičajú peniaze na nákup, keď záujem opadne, cena začne klesať, začne sa vypredávať. Potom prídu problémy. Nevieme teraz, do akej miery je v hre tento dlhový kapitál. Ale určite to nie je problém našich ekonomík.“ V súčasnosti teda nevieme povedať, koľko ľudí takto špekuluje. Je však je možné povedať, že ak by v Amerike praskla bublina, rozlial by sa problém do celého sveta? „V 30. rokoch sa rozlial do celého sveta, pretože špekulatívne akcie kupovali bankári po celom svete, dnes to tak azda nie je.“ Ak však hovoríme o tom, že politika Fedu ovplyvňuje celý svet, ako ho ovplyvňuje? „Ovplyvňuje nás to tým spôsobom, že ak by aj ECB chcela dvíhať razantnejšie svoje sadzby, tak tým posilní svoju menu. Toho sa všetky centrálne banky obávajú.“ Považujete dnešné úroky teda za príliš nízke? „Považujem súčasnú situáciu, celú tú politiku, za nešťastný experiment.“ Aké sadzby by boli normálne, nie experimentom? „Pre každú krajinu to platí inak. Spojené štáty okolo dvoch percent. EÚ je v špeciálnej situácii, ECB je bankou bez štátu, pre mnoho národných ekonomík. Nemecko by potrebovalo vyššie sadzby ako napríklad Taliansko.“ Minimálne na Slovensku sú sadzby historicky najnižšie. Banky ponúkajú 1,49 na 10-ročnú fixáciu. Je to normálne? „Z pohľadu ekonóma je to absurdné. Ľudia hromadne investujú do pôdy a do nehnuteľností. To môže byť rizikové.“ Kedysi ľudia tiež do toho investovali. Pôda mala vždy hodnotu. „V mnohých krajinách EÚ sa však ceny nehnuteľností odpútali od dlhodobého trendu. V Maďarsku to je 15 percent medziročne, Rakúsko 13,5, Švédsku 12,5 percenta. To už je príliš vysoko. U nás sa to zatiaľ ešte len začína, sme na hodnote okolo piatich percent.“ Ľudia teda kupujú nehnuteľností za veľa peňazí a v budúcnosti ich hodnota klesne, teda na tom prerobia. Bankovníctvo, poisťovníctve to nie je sociálna služba, ale biznis ako každý iný a prestáva byť výnosný. Politika nízkych úrokových sadzieb tlačí ich zisky dole. „Je to riziko. Nehovorím, že sa to stane. Ide o to, ako dlho bude tento vývoj pokračovať a obávam sa, že bude pokračovať dlho. Nízke sadzby sú  dnes pre dlžníka výhodné, ale pre ľudí, ktorí si peniaze šetria, nie. Naše krajiny nie sú až také závislé od dlhodobých dôchodkových schém. Ale Švajčiarsko, Nemecko, Veľká Británia budú mať veľký problém, aby dostáli tomu, čo majú u nich klienti zazmluvnené.“ To znamená, že už nebudeme môcť hovoriť o švajčiarskych dôchodkoch? „Oni svoje záväzky zatiaľ držia. Ale biznis je na hrane. Bankovníctvo, poisťovníctve to nie je sociálna služba, ale biznis ako každý iný a prestáva byť výnosný. Politika nízkych úrokových sadzieb tlačí ich zisky dole.“ Ako sa budú teda vyvíjať tie švajčiarske dôchodky? „Tá ich hodnota bude stále nadpriemerná. Ak však budú spoločnosti zmluvy uzatvárať dnes, budú musieť byť opatrnejšie v tom, čo ľuďom nasľubujú. Budú sa meniť aj produkty.“ Čiže celý finančný svet sa mení a ľudia by si mali zvyknúť, že to bude fungovať inak? „Ľudia by mali hlavne sledovať vývoj a snažiť sa reagovať na meniacu sa situáciu.“ Spomínali sme Fed, ktorý sa nechystá výraznejšie dvíhať úrokové sadzby. Čo to môže priniesť? „Ak nezačne dvíhať sadzby, asi musíme čakať, že budú vznikať rôzne nerovnováhy, bubliny na rôznych typoch trhov. A bude brzdiť ECB. Aj keď ECB má svoje vnútorné problémy a za súčasných podmienok by sadzby rýchlejšie nedvíhala, aj keby ich Fed dvíhal.“ To znamená, že Fed môže nedvíhaním či pomalým dvíhaním sadzieb spôsobiť krízu? „Povedala by som, že v dlhodobejšom horizonte a je to jedno z väčších rizík.“ Vidíte nejaké riziká aj v prípade, že ch nedvihne.? To znamená, že Fed s krokmi tak dlho otáľal, že nech urobí čokoľvek, spustí krízu? „Ja sa tohto obávam. Považujem správanie sa Fedu za veľké systémového riziko globálneho sveta. Svojím prístupom rozvrátil základné rozumné pravidlá a prekročil tabu centrálneho bankovníctva.“ Ak by kríza nastala, bola by podobná ako v roku 2008? „To vám nikto nepovie. Kríza nastane na sto percent. Krízy sprevádzajú ľudstvo odvtedy, čo sa vynašli peniaze. Ale nikto vám nepovie, kedy príde. To nejde takto špecifikovať.“ Tento text ste mohli čítať vďaka tomu, že platíte za obsah. Vážime si to.


Úrad špeciálnej prokuratúry riešil vlani 560 trestných vecí

V roku 2017 bolo odsúdených 186 osôb, na ktoré bola podaná obžaloba prokurátorom ÚŠP.

BRATISLAVA. V minulom roku napadlo do prípravného konania Úradu špeciálnej prokuratúry (ÚŠP) 560 vecí, z ktorých bolo vybavených 427 vecí proti 532 osobám. Oproti predchádzajúcemu roku bol zaznamenaný výrazný nárast počtu nových trestných vecí o 239, vybavených trestných vecí o 55 a taktiež osôb, proti ktorým bolo skončené trestné konanie o 34. Informovala o tom hovorkyňa ÚŠP Jana Tökölyová. Ako ďalej priblížila hovorkyňa, zo štatistiky ÚŠP za minulý rok vyplýva, že v roku 2017 bolo odsúdených 186 osôb, na ktoré bola podaná obžaloba prokurátorom ÚŠP. Oslobodených bolo 17 osôb. Súdy schválili uzavreté dohody o vine a treste so 67 obvinenými. Okrem toho súdy vrátili prokurátorovi na konanie o dohode o vine a treste päť vecí proti šiestim obvineným. Išlo o prípady, keď obvinení v prípravnom konaní odmietali uzavretie dohody o vine a až na súdnom konaní oznámili, že súhlasia s uzavretím dohody o vine a treste. Súdy vrátili prokurátorom ÚŠP na došetrenie jednu vec. "Prokurátori podali v roku 2017 proti rozsudkom 72 odvolaní, z ktorých v 59 prípadoch nebolo do konca roku rozhodnuté. V piatich prípadoch bolo odvolanie úspešné a v štyroch prípadoch bolo zamietnuté ako nedôvodné," uviedla hovorkyňa ÚŠP. !Proti rôznym rozhodnutiam Špecializovaného trestného súdu a všeobecných súdov v roku 2017 podali 43 sťažností. Úspešné boli dve sťažnosti, tri sťažnosti nadriadený súd zamietol ako nedôvodné a o 38 sťažnostiach nebolo do konca roka rozhodnuté. V roku 2017 boli podané štyri odpory proti trestnému rozkazu Špecializovaného trestného súdu, z toho jeden bol vzatý späť," dodala hovorkyňa ÚŠP.


Kosovského vicepremiéra Limaja oslobodili, čelil obvineniam z korupcie

Proces s exministrom a jeho viacerými blízkymi spolupracovníkmi sa začal pred dvoma rokmi.

PRIŠTINA. Kosovského vicepremiéra Fatmira Limaja oslobodili v procese, v ktorom čelil obvineniam z korupcie v období, keď pôsobil na čele rezortu dopravy (2008-2010). Informáciu priniesla v pondelok tlačová agentúra APA s odvolaním sa na balkánske médiá. Podľa nich došlo k vyneseniu oslobodzujúceho rozsudku v piatok. Proces s exministrom a jeho viacerými blízkymi spolupracovníkmi sa začal v roku 2015 na základe dvoch žalôb podaných v rokoch 2012 a 2014. Limaj bol dlhoročným blízkym spolupracovníkom kosovského prezidenta Hashima Thaciho, so súčasnou hlavou štátu sa však pred troma rokmi rozišiel a založil vlastnú politickú stranu. Od júnových predčasných volieb v Kosove je Limajova strana súčasťou vládnej koalície.


Monzúnové dažde si vyžiadali obete v Indii, Bangladéši aj Nepále

Prudké búrky a záplavy vyhnali z domovov milióny ľudí.

BRATISLAVA. Búrky a záplavy, ktoré sa v posledných dňoch prehnali časťami Nepálu, Bangladéša a Indie, si v týchto krajinách vyžiadali viac ako 130 mŕtvych. Na severe Indie monzúnové dažde vyhnali z domovov milióny ľudí. Informuje o tom spravodajský portál BBC. V Nepále prišlo o život najmenej 67 ľudí, uviedli v pondelok tamojšie úrady. Tridsaťosem osôb utrpelo zranenia a ďalších 30 je nezvestných po tom, čo ich strhla voda či zavalila pôda. Podľa Národného núdzového operačného centra v krajine zablokovala voda alebo zosuvy pôdy 14 diaľnic, ktoré sa od nánosov a trosiek snažia vyčistiť a sprístupniť pre premávku. V Bangladéši zomrelo v uplynulých dňoch najmenej 29 ľudí vrátane osôb žijúcich v preplnených rohinských utečeneckých táboroch. Od soboty najmenej desať ľudí, prevažne farmárov, zabil blesk. V indickom štáte Bihár povodne a zosuvy pôdy vysídlili takmer dva milióny obyvateľov, uvádza BBC. V štáte Ásam svoje domovy muselo opustiť viac ako 1,7 milióna ľudí. Takmer 80 percent národného parku Kaziranga, ktorý je domovom ohrozeného nosorožca indického, je pod vodou po tom, čo ho zaliala rieka Brahmaputra, cituje tamojšieho predstaviteľa agentúra AP. Monzúnové obdobie v oblasti trvá od júna do septembra. Hoci je dôležité pre pestovanie plodín, každý rok v južnej Ázii spôsobuje problémy. Vlani v oblasti zomrelo počas búrok viac ako 1 200 ľudí.


Ruddová: Kto stojí za otrávením Skripaľa, je ešte priskoro hovoriť

Skripaľa a jeho dcéru Juliju našli v bezvedomí na lavičke pred nákupným centrom v Salisbury.

LONDÝN. Britskí vládni bezpečnostní ministri zvolali v sobotu mimoriadne stretnutie, na ktorom hovorili o postupe pri vyšetrovaní otrávenia bývalého ruského špióna Sergeja Skripaľa a jeho dcéry Julije, ku ktorému došlo minulý víkend v anglickom meste Salisbury. Informuje o tom agentúra AP. Skripaľa (66) a jeho dcéru Juliju (33) našli v bezvedomí na lavičke pred nákupným centrom v Salisbury. Obaja sa stále nachádzajú v kritickom stave. Vo vážnom stave je aj policajt, ktorý sa im pokúšal pomôcť. Britská ministerka vnútra Amber Ruddová vyhlásila, že je stále "priskoro" s istotou povedať, kto za týmto útokom stojí. Podľa nej sa vyšetrovanie vedie veľmi dôkladne a zúčastňuje sa na ňom viac než 250 protiteroristických expertov. Úrady v tejto súvislosti zadržali vyše 240 kusov dôkazového materiálu a identifikovali vyše 200 svedkov. "Chcem zdôrazniť, že vyšetrovatelia postupujú rýchlo a profesionálne. Zhromažďujeme ohromné množstvo zdrojov, ktoré im zabezpečia všetku potrebnú podporu," vyhlásila Ruddová po stretnutí bezpečnostného výboru Cobra. Stretnutie bolo podobné tým, aké sa zvolávajú po útokoch extrémistov alebo počas iných krízových situácii v Británii. Pri vyšetrovaní útoku dosiaľ neznámou nervovoparalytickou látkou na Skripaľa a jeho dcéru pomáha aj armáda. Skripaľa v roku 2006 usvedčili v Rusku zo špionáže pre Britániu. Neskôr mu trest skrátili a v roku 2010 sa v rámci výmeny špiónov dostal na slobodu. Bývalý agent odvtedy žil utiahnutým životom v Salisbury. Na miestach, ktoré obe osoby navštívili predtým, ako sa im zhoršil zdravotný stav, boli prijaté protikontaminačné opatrenia. Špeciálne tímy takisto nazhromaždili dôkazy zo Skripaľovho domu, ako aj z hrobov jeho manželky a syna. Polícia zatiaľ nezverejnila detaily o nervovoparalytickej látke použitej pri útoku. Rusko zodpovednosť za tento incident odmieta. Britský minister zahraničných vecí Boris Johnson podľa stanice BBC vyhlásil, že ak sa potvrdí, že za útokom je Moskva, Británia bude "tvrdo" odpovedať. Ak by bola teória o ruskej odplate a odkaze správna, potom pre britské tajné služby vyvstanú závažné otázky.


Sociálnym sieťam kradnú citlivé dáta. Šesť najväčších únikov

Milióny užívateľov rôznych webových služieb sa v roku 2016 dozvedeli o svojom ohrození.

BRATISLAVA. Rok 2016 a najmä letné mesiace boli bohaté na správy o odhalených útokoch rôznych väčších firiem. Citlivé údaje o užívateľoch síce unikli internetovým službám MySpace, LinkedIn, Twitteru a Tumblr už dávnejšie. Hackeri sa ich však rozhodli predávať až teraz. Aj keď sa predvčerom sa kalendárne leto oficiálne skončilo, prvý jesenný deň sa však tiež niesol v znamení úniku dát. V roku 2014 ukradli hackeri z webu Yahoo údaje až o 500 miliónoch užívateľov, oznámili na blogu spoločnosti.  Ide tak zatiaľ o najväčší útok v histórii internetovej bezpečnosti. O dáta však užívatelia v posledných rokoch prišli aj pri mnohých iných útokoch. Presný dátum útoku na kedysi populárnu sieť nepoznáme. Únik dát sa prevalil až v máji 2016, keď ich ruský hacker s menom Peace ponúkal na predaj cez webstránku čierneho trhu. Dáta obsahovali viac ako 420-miliónov hesiel a skoro 360-miliónov emailových adries. Útoky sa zrejme odohrali medzi rokmi 2000 a 2010. Naznačila to analýza hesiel, ktoré väčšinou odkazovali na basketbalistu Michaela Jordana a kapelu Blink -182. Aj ukradnuté dáta z sociálnej siete LinkedIn zostali bez povšimnutia niekoľko rokov po útoku. Pôvodne si ľudia mysleli, že uniklo zhruba 6,5 milióna hesiel bez emailových adries. Útok sa odohral v roku 2012, no až v máji 2016 sa verejnosť dozvedela skutočný počet poškodených užívateľov - 165 miliónov. Hackeri dáta predávali cez čierny trh za päť bitcoinov (zhruba 2700 eur). Dáta ukradli hackeri v roku 2013. Obsahovali informácie o identite užívateľov, užívateľské meno, email a šifrované heslá. Šifrovanie však bolo veľmi slabé a takmer okamžite ich hackeri premenili na čistý text. Dáta dokonca obsahovali aj nápovedy k heslám, čo odšifrovanie ešte zľahčilo a Adobe za to veľmi kritizovali.   Toto leto sa na čiernom trhu objavili aj dáta o užívateľoch zoznamovacej webovej služby Badoo. Obsahovali emailové adresy, mená, dátumy narodenia a šifrované heslá. Pravosť dát sa však nedala plne dokázať, tento útok sa preto zatiaľ považuje za neoverený. Ruská sociálna sieť vo veľkom inšpirovaná Facebookom zažila útok niekedy okolo roku 2012. Na čiernom trhu sa dáta objavili tiež až v júni 2016. Rovnako ich predával hacker Peace. Podľa hovorcu VKontakte však ukradli staré dáta a obsahovali heslá a prihlasovacie mená, ktoré sa už nepoužívali. Web Motherboard však pri sto náhodne vybraných dátach zistil, že 92 z nich patrí účtom, ktoré sa stále používajú. Podobný scenár ako pri predošlých únikoch zažilo aj obľúbené webové úložisko. Dáta ukradli ešte v polovici roku 2012, na čiernom trhu sa objavili až v roku 2016. Spoločnosť vyžiadala od ohrozených užívateľov okamžitú zmenu hesla. Hlavný zdroj: Have I been Pwned


Miklík odchádza do Fínska, dohodol sa s tímom JYP Jyväskylä

Slovenský útočník si v tomto ročníku obliekal dresy už troch klubov.

JYVÄSKYLÄ. Hokejový vicemajster sveta 2012 Michel Miklík dohrá súťažný ročník 2016/2017 vo fínskom tíme JYP Jyväskylä. Skúsený tridsaťštyriročný útočník by si podľa klubového webu mal premiéru v novom drese odkrútiť v stredu 28. decembra v domácom stretnutí proti Mikkelinu Jukurit. Miklík len nedávno - po necelom mesiaci - ukončil svoje pôsobenie v českom mužstve Kometa Brno. Predtým nastúpil v rámci tejto sezóny za rodné Piešťany a tiež za Košice. V Kontinentálnej hokejovej ligy bol hráčom Amuru Chabarovsk aj Slovana Bratislava. Slovensko reprezentoval v 85 zápasoch a strelil osemnásť gólov. Jyväskylä je v pätnásťčlennej tabuľke najvyššej fínskej súťaže Liiga po tridsiatich dvoch odohraných dueloch na trinástej priečke.


Greguš strelil gól v zápase proti Ibrahimovičovi. Bol to najťažší duel v tejto sezóne, tvrdí Švéd

Rusnák so Salt Lake postúpil do štvrťfinále play off.

NEW YORK. Gól slovenského futbalistu Jána Greguša nestačil Minnesote United na postup do štvrťfinále play off MLS. Jeho tím prehral v noci na pondelok na vlastnom ihrisku s Los Angeles Galaxy 1:2. Greguš, ktorý absolvoval celý duel, sa presadil v 87. minúte umiestnenou strelou spoza šestnástky, jeho zásah však už domácim nepomohol. "Súper hral výborne, sebavedomo. Bol to najťažší zápas v tejto sezóne," povedal útočník hostí Zlatan Ibrahimovič, ktorý v základnej časti dosiahol 30 gólov a stal sa druhým najlepším kanonierom súťaže. O štyri zásahy viac nazbieral Mexičan Carlos Vela z FC Los Angeles. A práve mestský rival čaká na Galaxy vo štvrťfinále. "Myslím si, že si tento zápas želal každý a všetci sa naň tešia," dodal švédsky kanonier podľa agentúry AP. Viac dôvodov na radosť mal Gregušov reprezentačný kolega Albert Rusnák. Ten sa síce strelecky nepresadil, ale Salt Lake City doma zdolalo Portland Timbers 2:1 a vo štvrťfinále si zahrá proti Seattlu Sounders. Dvadsaťpäťročný krídelník pobudol na trávniku do 89. minúty.


Čo môže dostať armáda za 1,2 miliardy eur

Pozrite si obrnené vozidlá, ktoré plánuje nakúpiť slovenské ministerstvo obrany.

BRATISLAVA. Vo Vojenskom areáli na Záhorí v stredu armáda ukázala pozemnú techniku, na ktorú plánuje minúť viac než miliardu eur. Slovenské firmy majú na ňu dodávať veže, ktoré by sa mali dať pripevniť na všetky vozidlá. Ministerstvo obrany chce nakúpiť 81 bojových obrnených vozidiel 8x8 a 404 viacúčelových taktických vozidiel 4x4.


Rusko chce vyšetrovať údajné zahraničné zasahovanie do protestov

MOSKVA. Dolná komora ruského parlamentu zriadila komisiu, ktorá má vyšetriť údajné prípady zahraničného zasahovania do série protestov týkajúcich sa komunálnych volieb v Moskve. Komisia zriadená Štátnou dumou v pondelok prvýkrát zasadne 30. augusta. Tisíce ľudí protestovali v Moskve počas uplynulých víkendov proti vylúčeniu niektorých opozičných a nezávislých kandidátov z volieb, ktoré sa uskutočnia 8. septembra. Andrej Isajev z vládnej strany Jednotné Rusko povedal, že zasahovanie malo prísť zo strany amerického veľvyslanectva, ktoré vydalo cestovné varovania a zverejnilo tiež čas a miesto nedovolených protestov. Zmienil tiež nemeckú vysielaciu stanicu Deutsche Welle, ktorá na sociálnych sieťach údajne vyzývala na účasť na demonštráciách.


Ofenzíva pokračuje, Aleppo opäť čelí intenzívnemu bombardovaniu

Obyvatelia bombardovanej oblasti žiadajú humanitárny koridor.

ALEPPO. Oblasti severosyrského mesta Aleppo, ktoré ovládajú opozičné sily, v sobotu ráno opäť bombardovali lietadlá. Nová vlna náletov bola podľa tamojších zdrojov opäť veľmi intenzívna, uviedla agentúra Reuters. "Bohužiaľ to pokračuje, na oblohe sú znovu lietadlá," povedal veliteľ opozičnej civilnej ochrany. Podľa šéfa Sýrskej organizácie pre ľudské práva (SOHR) Ramiho Abdara Rahmána sú útoky intenzívne a nepretržité. Organizácia situáciu v Sýrii sleduje z Británie a tvrdí, že má v teréne sieť informátorov. Obyvatelia štvrtí pod povstaleckou kontrolou oznámili, že v piatok zažili doteraz najhoršie bombardovanie za celú občiansku vojnu. Sýrska armáda vyhlásila novú ofenzívu na oblasť s cieľom obsadiť celé rozdelené mesto. Podľa veliteľa civilnej ochrany tam zahynulo od piatka približne sto ľudí, SOHR hovorí o 47 obetiach. Obyvatelia bombardovanej oblasti tvrdia, že nie je kadiaľ odísť, a požadujú, aby bol otvorený koridor, ktorým môžu pred náletmi uniknúť.  "Ľudia čakajú na Božie milosrdenstvo. Nikto nevychádza z domu. Chcú len humanitárny koridor, aby sa dostali preč z Aleppa - nič iné nechcú. Chcú cestu von z mesta," uviedol dobrovoľník Ibráhím Hadždž z organizácie Biele helmy, poskytujúcej prvú pomoc. Sýrska vláda na začiatku najnovšej ofenzívy prisľúbila, že umožní obyvateľom východnej časti Aleppa ujsť do západných častí mesta kontrolovaných vládou. OSN odhaduje, že v oblastiach pod kontrolou povstalcov sa nachádza okolo 250-tisíc ľudí. "Nič z toho, čo režim povedal o koridoroch, nie je skutočné, nič. Ako sa môžeme pohybovať po uliciach, ak sa necítime bezpečne? Keby to bolo skutočné, hneď by som odišiel," povedal 48-ročný Mustafá, ktorý žije s dvoma staršími rodičmi, manželkou a dcérou.


Astronómom sa podarila najlepšia fotografia cudzej hviezdy

Antares patrí k najjasnejším hviezdam na oblohe. Získali sme jej dosiaľ najlepšiu fotografiu.

Doteraz najlepšia fotografia hviezdy inej než naše Slnko sa podarila astronómom z Európskeho južného observatória (ESO). Červený superobor Antares sa nachádza viac ako 600 svetelných rokov od Zeme v súhvezdí Škorpión. Má hmotnosť 15 až 18 Sĺnk a jeho priemer je 700-krát väčší ako má naša hviezda. Patrí k najväčším a najjasnejším hviezdam v našej galaxii. Antares je umierajúca hviezda, o niekoľko tisíc rokov sa premení na supernovu. Záber, ktorý vznikol vďaka systému veľkých moderných optických ďalekohľadov VLTI v Čile, ukazuje nečakané turbulencie na povrchu hviezdy, ktoré sa búrlivo víria v plazme telesa. Ďalším krokom bude podľa astronómov porozumieť procesu, ktorý ich poháňa. Ďalekohľad VLTI ako jediný na planéte dokáže priamo zaznamenať pohyb plynov v širšej atmosfére Antaresu. Ďalšie skúmanie pomôže vedcom porozumieť, ako hviezdy ako Antares prichádzajú v posledných etapách svojej evolúcie o hmotu.


Mesto vypíše megatender na lampy do konca mája

Nové pouličné lampy by mali okrem svetla ľuďom pomôcť nájsť voľné parkovacie miesta či dohliadať na verejný poriadok.

BRATISLAVA. Mesto bude po dvadsiatich rokoch opäť hľadať nového správcu verejného osvetlenia. Tak ako vtedy, aj teraz očakáva, že nový prevádzkovateľ bude lampy nielen spravovať, ale že celý systém aj zmodernizuje. Mesto chce totiž modernizáciou svetelného parku ušetriť spotrebu elektrickej energie. „Moderný systém verejného osvetlenia umožní generovať úspory, ktoré pokryjú značnú časť nákladov na modernizáciu a rekonštrukciu sústavy osvetlenia,“ ozremila tlačová referentka Iveta Kešeľéková z bratislavského magistrátu. Mestu sa súčasná energetická efektívnosť verejného osvetlenia nepáči. Súčasný systém lámp taktiež už nie je možné rozširovať o ďalšie funkcie. Mesto chce zmeniť aj prevádzkový model, keďže ten súčasný nevytvára rezervy na jej rozvoj. Do siete verejného osvetlenia tak plánuje magistrát investovať viac peňazí. Koľko presne však nešpecifikovalo. Tieto investície by však mali v budúcnosti priniesť minimálne 20-percentné úspory energie. Verejnú súťaž na nového prevádzkovateľa verejného osvetlenia v Bratislave chce hlavné mesto vyhlásiť do konca mája. Požiadavka mesta je, aby nový prevádzkovateľ vymenil súčasnú technológiu za takú, ktorá by umožňovala aj smart riešenia. To znamená aby vymenil všetky lampy za také, ktoré budú vedieť okrem svetla poskytovať aj iné informácie, ako napríklad voľné parkovacie miesta v lokalite, stav ovzdušia alebo aby boli ich súčasťou aj bezpečnostné kamery. Mesto si tiež chce v novom zmluvnom vzťahom zlepšiť svoje postavenie a na správu lámp viac dohliadať. Podľa primátora Bratislavy Iva Nesrovnala pôjde o jeden z najväčších tendrov hlavného mesta za posledné obdobie. O lampy v meste sa posledné dve dekády stará firma Siemens. Verejno-obchodnú súťaž na osvetlenie hlavného mesta vyhrala v roku 1996. Lampy boli v tom čase veľmi zastarané a podľa vtedajšieho primátora Petra Kresánka dochádzalo aj k takým kurióznym situáciám, keď napríklad na Edisonovej ulici štyri mesiace nefungovalo pouličné osvetlenie. V súťaži skončila ako druhá spoločnosť Citelum Slovakia, dcérska spoločnosť Electricité France, a na treťom mieste sa umiestnila firma Lucid Light, dcérska spoločnosť belgickej firmy Schreder. Na medzinárodnej súťaži sa vtedy zúčastnilo osem firiem vrátane spoločností Philips či Tunsgram. Víťazná firma Siemens zrekonštruovala v priebehu roku 1997 podľa zmluvy zhruba 42-tisíc lámp a do piatich rokov zmodernizovala systém za približne 18 miliónov eur. Spotreba elektrickej energie sa tak v rámci osvetlenia znížila o 40 percent. Zmluvu podpísalo hlavné mesto s firmou Siemens na 20 rokov. Jej platnosť vypršala na konci roka 2016. Mesto napriek blížiacemu sa koncu platnosti zmluvy novú súťaž o prevádzkovateľa lámp nevypísalo. Primátor Bratislavy Ivo Nesrovnal však odmieta kritiku, že v danej veci dostatočne nekonal. „Zodpovedný politik sa nemá rozhodovať unáhlene a v ťažkých a komplikovaných situáciách musí riešiť situáciu radšej poriadne ako rýchlo. Poučení z minulosti a z chýb chceme podklady na verejné obstarávanie pripraviť dôsledne,“ uviedol Nesrovnal. Napríklad v Prahe však trvala súťaž na správcu osvetlenia rok a pol. Tender sa naťahoval, pretože do tamojšej súťaže opakovane zasiahol protimonopolný úrad.„Tender trvá na Slovensku v priemere štyri až šesť mesiacov,“ vraví šéf slovenskej pobočky Transparency International Gabriel Šípoš. Dôvodom prečo bratislavský magistrát tender ešte stále nevypísal, malo byť podľa Nesrovnala najmä to, že po nástupe do funkcie na magistráte v roku 2014 nenašiel žiadne podklady k verejnému osvetleniu. Preto dal najprv vypracovať audit, ktorý zmapoval infraštruktúru lámp v meste. „Museli sme najprv zistiť, koľko svetelných bodov sa v meste nachádza a s čím môžeme vôbec pracovať, pretože chcem z Bratislavy urobiť smart city a využiť stĺpy verejného osvetlenia aj na iné veci ako len na to, aby svietili ľuďom pod nohy,“ uviedol Nesrovnal. Magistrát si rozsiahlu analýzu mestského osvetlenia za 126-tisíc eur objednal u poradenskej firmy Deloitte. Mestu mala analýza pomôcť pri rozhodovaní, či má zveriť osvetlenie súkromnej firme, alebo sa oň starať samo. Jednoznačnú radu však magistrát od firmy Deolitte nedostal. Tá len magistrátu odporučila, aby kládol väčšiu pozornosť na stožiare lámp, zadefinovalo smart city a samotné verejné osvetlenie. Magistrát sa na napokon rozhodol, že vypíše verejné obstarávanie na prevádzkovateľa mestských lámp. Výsledky analýzy majú slúžiť ako podklad pri príprave verejného obstarávania na moderné verejné osvetlenie. Kým však magistrát nájde nového prevádzkovateľa, dočasne sa o lampy v uliciach stará Siemens. Mesto s ním totiž po vypršaní 20-ročnej zmluvy uzavrelo novú zmluvu na rok s možnosťou opcie na ďalších dvanásť mesiacov. Viacerí poslanci však primátora kritizovali za to, že uzatvoreniu zmluvy nepredchádzala súťaž, ale len priame rokovacie konanie. Nesrovnal tieto obvinenia odmieta. Niekto si totiž podľa neho potrebuje iba vytvárať kauzy pred tohtoročnými voľbami do orgánov samosprávnych krajov. Verejnú súťaž chce hlavné mesto vyhlásiť do konca mája. Lehotu na predkladanie ponúk predpokladá do konca augusta a ukončenie verejného obstarávania do konca tohto roka. Ešte tento mesiac chce magistrát zverejniť predbežné oznámenie k súťaži. „Momentálne dokončujeme podklady pre súťaž,“ povedal Nesrovnal. V akej výške a na aké dlhé obdobie by mesto chcelo, aby bola zmluva s novým prevádzkovateľom verejného osvetlenia uzavretá, primátor nespresnil. Ako tvrdí, známe by to malo byť v rámci vyhlásenia tendra. „Súťaž ukáže, kto ponúkne najvýhodnejší model pre Bratislavu,“ uviedol Nesrovnal. Hovorkyňa Siemensu na Slovensku Monika Orbanová vlani v decembri uviedla, že spoločnosť je pripravená naďalej prevádzkovať verejné osvetlenie a ak mesto vypíše verejnú súťaž, do tendra sa prihlási. Medzi potenciálnymi uchádzačmi sa tiež skloňuje firma Pema z Dolného Kubína. Tá verejné osvetlenie prevádzkuje napríklad v Kežmarku, Tvrdošíne či obci Budimír na východe Slovenska. Cez súkromné firmy prevádzkuje verejné osvetlenie napríklad aj mesto Košice. Zmluva, ktorú mesto v minulosti uzavrelo s firmou Eltodo, platí pätnásť rokov a skončí koncom júla tohto roka. Košický magistrát je však na to pripravený a situáciu rieši. V polovici marca vyhlásil súťaž na nového koncesionára na prevádzkovanie verejného osvetlenia pre mesto na ďalších 15 rokov. Záujemcovia majú svoje ponuky predložiť do 3. mája 2017. Projekt počíta s celkovými nákladmi 49,8 milióna eur. Investície do technológie a obnovy verejného osvetlenia v Košiciach by mali v prvej etape dosiahnuť 28 miliónov eur, v druhej ďalších 5,5 milióna eura. Mesto Košice počíta s úsporou energie až do 50 percent.


Trnava má na dosah veľký úspech. Aj vďaka chémii a kompaktnosti

Koľko zarobili?

Rybníček (rozhovor)

Trenčín (preview)

Trnava (preview)

Godál (rozhovor)

Trenčín (online)

Trnava (online)

Trenčín (priebeh)

Prečo Trnava vyhrala

Súhrn vš. zápasov

ĽUBĽANA, BRATISLAVA. Pred zápasom si pustili pesničku Víťazný pochod od kapely Konflikt. Po zápase padli na trávnik.   Nie od sklamania, ale od vyčerpania.  Napokon si zaspievali víťazný pokrik so svojimi fanúšikmi.


Atletický zväz prerozdelí na rekonštrukcie štadiónov päť miliónov eur

Zámerom projektu je realizácia rekonštrukcie alebo výstavby 15 až 20 atletických štadiónov.

BRATISLAVA. Mestá a obce, samosprávne kraje, ale i športové kluby sa môžu uchádzať o dotáciu na rekonštrukciu či výstavbu atletických štadiónov. Slovenský atletický zväz (SAZ) bude prijímať žiadosti do 15. septembra, informuje o tom na svojej stránke. SAZ prerozdelí úspešným žiadateľom na účely renovácie a výstavby atletických štadiónov dotácie vo výške piatich miliónov eur. Alokácia je súčasťou celkového objemu finančných prostriedkov vo výške 21 miliónov eur, ktoré vláda vyčlenila na rekonštrukciu a výstavbu športovej infraštruktúry do roku 2021. "Zámerom projektu je realizácia rekonštrukcie alebo výstavby 15 - 20 atletických štadiónov," pripomína SAZ v texte zverejnenej výzvy. Dotácie sú určené prioritne na rekonštrukciu štadiónov so 400-metrovým atletickým oválom, vo výnimočných prípadoch i na rekonštrukciu štadiónov s 300-metrovým oválom. "Najvyššia suma dotácie je vo výške 400.000 eur, kofinancovanie zo strany oprávneného žiadateľa je vo výške 40 percent z celkového rozpočtu," pripomína SAZ podmienky. O predložených žiadostiach rozhodne odborná hodnotiaca komisia do 15. októbra. Rekonštrukcie či výstavby financované z dotácií musia byť ukončené do konca roku 2021. Vláda SR 12. júna rozhodla o vyčlenení 21 miliónov eur na modernizáciu a výstavbu športovej infraštruktúry národného významu v rokoch 2019 až 2021. Okrem atletiky podporia dotácie i modernizáciu a výstavbu futbalovej a hokejovej infraštruktúry, taktiež majú pomôcť zmodernizovať športovú strelnicu v Trnave či vybudovať univerzitné športové centrum v Bratislave.


Tropická búrka Humberto v Atlantickom oceáne zosilnela na hurikán

Búrka sa vytvorila v Atlantickom oceáne.

WASHINGTON. Tropická búrka Humberto, ktorá sa vytvorila v Atlantickom oceáne, zosilnela na hurikán prvej kategórie. Informovala o tom v pondelok agentúra AP s odvolaním sa na americké Národné centrum pre hurikány (NHC) so sídlom v Miami. Humberto sa v nedeľu v noci nachádzal približne 1260 kilometrov západne od súostrovia Bermudy a rýchlosťou päť kilometrov za hodinu sa presúval na severovýchod. Hurikán sprevádza vietor s maximálnou rýchlosťou 120 kilometrov za hodinu, uviedlo NHC. V súvislosti s búrkou Humberto bola vydaná výstraha na Bahamách, ktoré začiatkom septembra spustošil hurikán Dorian. Podľa aktuálnych predpovedí sa však bude Humberto pohybovať v bezpečnej vzdialenosti od tohto súostrovia. Bahamské úrady zvýšili v piatok počet potvrdených obetí hurikánu Dorian na 52 mŕtvych, očakávajú však výrazné zvýšenie tejto bilancie po nájdení všetkých tiel. Nezvestných je stále okolo 1300 ľudí.


Jedna z obetí zrážky lodí v Budapešti bude mať vojenský pohreb

Lodník János P. slúžil predtým aj ako profesionálny vojak.

BUDAPEŠŤ. Dve maďarské obete zrážky švajčiarskej výletnej lode Viking Sygin s maďarskou vyhliadkovou loďou Hableány pochovajú 12. júla. Podľa internetového vydania denníka Magyar Nemzet to v piatok v Budapešti oznámil zamestnávateľ obetí - spoločnosť Panoráma Deck Kft. Kapitána Lászlóa L. a lodníka Jánosa P. spopolnia a potom ich popol v rámci lodiarskeho obradu v papierových urnách položia do rieky na budapeštianskom úseku Dunaja. János P. slúžil predtým aj ako profesionálny vojak v szolnockom prieskumnom útvare, preto sa s ním budú lúčiť aj s vojenskou poctou, uviedol Magyar Nemzet. Počas obradu bude na danom úseku pod Margitiným mostom prerušená plavba. Hovorca Panoráma Deck Kft. Mihály Tóth povedal, že všetky náklady spojené s pietnou rozlúčkou uhradí podnik. Stále prebieha intenzívne pátranie po ešte dvoch nezvestných Kórejčanoch na úseku Dunaja od budapeštianskeho Margitinho mostu až po južné hranice Maďarska. Bilancia potopenia lode Hableány medzi piliermi Margitinho mosta po zrážke s výletnou loďou večer 29. mája je v súčasnosti 26 mŕtvych vrátane dvojčlennej posádky. Z Dunaja sa po havárii podarilo zachrániť sedem Kórejčanov.


Prezident Srbska rokoval s vyslancom USA pre Kosovo

Cieľom je viesť našich partnerov Srbsko a Kosovo ku komplexnému riešeniu.

BELEHRAD. Osobitný vyslanec USA pre mierové rokovania medzi Srbskom a Kosovom Richard Grenell vo štvrtok počas návštevy Belehradu povedal, že obe strany budú musieť "úzko a rýchlo spolupracovať" a pozerať smerom do budúcnosti. Informovala o tom agentúra Tanjug. Americký prezident Donald Trump vymenoval Grenella za špeciálneho vyslanca pre mierové rozhovory medzi Belehradom a Prištinou minulý týždeň, uviedla agentúra Reuters. Grenell je zároveň veľvyslancom USA v Nemecku. "Cieľom je viesť našich partnerov Srbsko a Kosovo ku komplexnému riešeniu s cieľom upokojiť miesta konfliktu v tejto oblasti," povedal Grenell, ktorého vyjadrenia sprostredkoval tlačový odbor kancelárie srbského prezidenta. Srbský prezident Aleksandar Vučič Grenella oboznámil s postojom Srbska v súvislosti s dialógom s Kosovom a pozíciou Srbov v provincii Kosovo a Metohija. Prezident takisto pripomenul záväzok Srbska vyriešiť vzťahy medzi Belehradom a Prištinou prostredníctvom dialógu. Grenell vyjadril presvedčenie vlády amerického prezidenta Trumpa, že hospodársky rozvoj, tvorba pracovných miesť a posilnenie možností v oblasti obchodu sú rozhodujúce na zabezpečenie pretrvávajúceho mieru. Grenell sa v Belehrade stretol aj so srbskou premiérkou Anou Brnabičovou. Vyslanec USA ešte v stredu pricestoval do Kosova a podľa Reuters má obnoviť rokovania tejto krajiny so Srbskom s cieľom dosiahnuť dohodu, ktorá Kosovu vydláždi cestu k členstvu v Organizácii Spojených národov (OSN). V Kosove sa minulú nedeľu konali predčasné parlamentné voľby, v ktorých víťazné opozičné strany počtom hlasov prekonali niekdajších bojovníkov za nezávislosť, vládnucich od vojny spred 20 rokov. Ľavicová nacionalistická strana Sebaurčenie (Vetëvendosje; LVV) získala 26 percent hlasov, o jedno percento viac ako konzervatívna stredopravicová Demokratická liga Kosova (LDK). Kosovo vyhlásilo nezávislosť v roku 2008, no Srbsko ho stále považuje za svoje územie. Väčšina členských štátov OSN jeho samostatnosť uznala. Slovensko nezávislosť Kosova oficiálne neuznalo.


Faktúry za energie netreba podľa Pellegriniho trhať, ale ani platiť

Treba počkať na stanovisko od Úradu pre reguláciu sieťových odvetví.

BRATISLAVA. Odberatelia by nemali trhať, ale ani platiť faktúry so zvýšenými cenami energií. Treba počkať na stanovisko od Úradu pre reguláciu sieťových odvetví (ÚRSO), ktoré by malo prísť v najbližších dňoch. Cenové konanie prebieha. Povedal to podpredseda Smeru a podpredseda vlády SR pre investície a informatizáciu Peter Pellegrini v diskusnej relácii TA3 V politike. Distribútori energií musia podľa Pellegriniho takýto zložitý stav "zatiaľ strpieť". Odberateľov by preto nemali postihovať, keďže situácia je nejasná. Pellegrini predpokladá, že odberatelia by mali dostať informáciu, či im príde dobropis, alebo majú zaplatiť zvýšenú faktúru s tým, že im bude odpustených pár mesiacov platby. "Ide skôr už o technické záležitosti, no stále platí, že poplatky sa vrátia na úroveň roku 2016," povedal Pellegrini. Ak sa podľa Pellegriniho potvrdí, že predseda ÚRSO Jozef Holjenčík pri zvýšení cien energií podľahol "lobistickým tlakom firiem" na úkor spotrebiteľov, stratí dôveru vlády. "Potom by mal zvážiť, či mieni zastávať takúto dôležitú funkciu," povedal podpredseda Smeru-SD. Treba sa poriadne pozrieť na celé konanie, myslí si. Štát by mal podľa Pellegriniho vedieť, čo sa okolo regulačného úradu deje. Predseda SaS Richard Sulík súhlasí, že ak sa preukážu nezrovnalosti, je čas Holjenčíka "odstaviť". "Už dávnejšie som povedal, v SaS ho považujeme za 'Harabina slovenskej energetiky'," uviedol Sulík. Podľa neho sa ukázalo, že regulačný úrad je "všetko iné, len nie nezávislý".


Nemci majú najlepšiu úrodu hrozna za skoro dvadsať rokov

Za dobrú úrodu hrozna môže najmä slnečné a teplé leto.

WIESBADEN. Slnečné a teplé leto potešilo nemeckých vinohradníkov. Majú najlepšiu úrodu hrozna od roku 1999. Spolkový štatistický úrad krajiny vo Wiesbadene v utorok uviedol, že produkcia vína dosiahne 10,9 milióna hektolitrov. Ním by sa malo naplniť 1,46 miliardy 0,75-litrových fliaš. Zber hrozna prekonáva predchádzajúce odhady odborníkov. Pred začiatkom zberu hrozna prognózovali produkciu vína okolo 9,75 milióna hektolitrov. V porovnaní s vlaňajškom bude jeho výroba vyššia o 46 percent. V minulom roku vinohrady poškodil najmä silný jarný mráz. Veľmi vydarená je najmä v Nemecku obľúbená odroda Rizling. Veľmi za ňou však nezaostávajú ani odrody Müller-Thurgau a tmavé burgundské. Najviac hrozna sa v Nemecku urodilo v troch vinárskych oblastiach - v Porýní, Falcku a Bádensku.


Nálada spotrebiteľov v eurozóne je najhoršia za desať mesiacov

Nálada sa v októbri zhoršila viac, než sa očakávalo.

BRUSEL. Nálada spotrebiteľov v eurozóne sa v októbri zhoršila viac, než sa očakávalo, a dostala sa najnižšie za desať mesiacov. Index spotrebiteľskej dôvery pre eurozónu v októbri padol na -7,6 bodu z -6,5 bodu v septembri, uviedla Európska komisia vo svojom predbežnom odhade. Ekonómovia počítali s poklesom len na -6,7 bodu. Index sa dostal na najnižšiu úroveň od vlaňajšieho decembra, keď sa nachádzal na -7,8 bodu. Index spotrebiteľskej dôvery pre celú Európsku úniu v októbri klesol o 0,9 bodu na -7,3 bodu. Eurokomisia zverejní finálne čísla týkajúce sa spotrebiteľskej dôvery 30. októbra.


Investície čínskych firiem v Spojených štátoch sa prepadli o vyše 90 percent

ŠANGHAJ. Investície čínskych firiem v USA zaznamenali za prvých päť mesiacov tohto roka prudký pokles. Dôvodom je dôslednejšia kontrola čínskych projektov americkými úradmi, ako aj tlak čínskej vlády na domáce firmy, aby predali časť zahraničných aktív a znížili tak objem dlhu. Podľa spoločnosti Rhodium Group investovali čínske firmy do nových projektov a akvizícií v Spojených štátoch od januára do konca mája 1,8 miliardy dolárov (1,55 miliardy eur). V porovnaní s rovnakým obdobím minulého roka to znamená pokles až o 92 percent. Navyše, za to isté obdobie dokončili čínski investori v USA divestície za 9,6 miliardy dolárov a ďalšie predaje za zhruba 4 miliardy dolárov majú rozbehnuté. Tohtoročný prepad čínskych investícií v USA nasleduje po podobnom vývoji v minulom roku. Dôvodom sú na jednej strane kroky čínskej vlády, ktorá v obave z rastúceho dlhu začala tvrdo postupovať proti dovtedy rozsiahlym zahraničným investíciám čínskych spoločností. Na druhej strane sú to aj kroky Washingtonu, ktorý začal viac preverovať akvizície v USA zo strany čínskych firiem a zároveň voči Pekingu zaujal konfrontačnejší postoj. Aj vyhliadky investícií čínskych firiem v USA v ďalšom období sú pesimistické, dodáva Rhodium Group. Pozitívom v určitom smere však môže byť súčasný obchodný spor medzi USA a Čínou. Podľa Rhodium Group je možné, že nové dovozné clá na čínske produkty by mohli presvedčiť niektoré čínske spoločnosti umiestniť časť produkcie v USA, aby sa dovozným clám vyhli.


Mexiko zdolalo Kanadu a postúpilo do štvrťfinále Gold Cupu

Mexiko je rekordný sedemnásobný šampión Gold Cupu.

DENVER. Mexická futbalová reprezentácia zvíťazila nad Kanadou 3:1 a v predstihu si zaistila postup do štvrťfinále 15. ročníka CONCACAF Gold Cupu. Zverenci trénera Gerarda Martina sú so šiestimi bodmi a vysoko aktívnym skóre 10:1 na čele A-skupiny, Kanada s tromi je druhá. Rovnako na tri body sa vďaka výhre 3:0 nad Kubou dostal Martinik, ktorý má horšie skóre ako Kanada a vo vzájomnom zápase ťahal za kratší koniec (0:4). Mexiko je rekordný sedemnásobný šampión Gold Cupu, ktorý vyhral v rokoch 1993, 1996, 1998, 2003, 2009, 2011 a 2015. Šesťkrát uspeli USA a raz Kanada. A-skupina: Kuba - Martinik 0:3 (0:1)Góly: 45. Marveaux, 70. Abaul, 84. Fortune, ČK: 80. Rizo (Kuba) Mexiko - Kanada 3:1 (1:0)Góly: 54. a 77. Guardado, 40. Alvarado - 75. Cavallini


Česi zdolali obhajcov titulu, Kanaďania vyhrali nad Rusmi

Česi rozhodli o víťazstve 78 sekúnd pred koncom tretej tretiny.

MONTREAL/TORONTO. Obhajcovia prvenstva na majstrovstvách sveta hokejistov do 20 rokov Fíni vstúpili do turnaja v kanadskom Montreale prehrou 1:2 s Českom. O prekvapenie na úkor favorita sa postaral gólom v predposlednej 59. min riadneho hracieho času Michael Špaček, ktorý si nakorčuľoval medzi kruhy a strelou švihom prekonal Veiniho Vehvilainena. Fínskemu gólmanovi zakrýval výhľad Adam Musil. "Výborný pocit. Tento gól má v mojej kariére špeciálne miesto," uviedol autor víťazného presného zásahu podľa oficiálneho webu podujatia. Česi prestrieľali súpera 30:23, ale kapitán úradujúcich šampiónov Olli Juolevi stále verí v úspech: "Ešte môžeme celý turnaj vyhrať. Nemyslím si, že nás táto prehra poznačí. Je to iba jeden zápas, treba sa pripraviť na zajtra, keď nastúpime proti Dánom." V tej istej A-skupine hokejisti Švédska zvíťazili v Montreale presvedčivo 6:1 nad Dánskom. Prvý a posledný gól "troch koruniek" dal 18-ročný krídelník Alexander Nylander z tímu Rochester Americans v AHL. Švédi viedli už po dvoch tretinách vysoko 6:0, čestný úspech outsidera dosiahol 2:07 min pred koncom duelu Nikolaj Krag. V šlágri otváracieho dňa si domáci výber poradil 5:3 v Toronte s Ruskom. V zápase B-skupiny dominovala pozorná obrana a o výsledku rozhodli presilové hry. Kanaďania využili početnú výhodu dvakrát, Rusi raz. Zamestnanejší bol ruský brankár Iľja Samsonov, ktorý čelil 37 strelám, Carter Hart si pripísal 17 zákrokov. Úvodné vystúpenie na turnaji zvládli aj Američania, nováčikovia medzi elitou Lotyši s nimi držali krok iba prvú tretinu, v ďalších dvoch kapitulovali päťkrát a podľahli 1:6. Slováci vstúpia do šampionátu v utorok zápasom proti Kanade o 2.00 h už v stredu SEČ. A-skupina (Montreal): Švédsko - Dánsko 6:1 (2:0, 4:0, 0:1) Góly: 11. a 39. Alexander Nylander, 19. Eriksson, 25. Dahlén, 27. Grundström, 34. Dahlin - 58. Krag Christensen ČR - Fínsko 2:1 (1:1, 0:0, 1:0) Góly: 5. Krenželok, 59. Špaček - 9. Luoto B-skupina (Toronto): Kanada - Rusko 5:3 (1:1, 2:0, 2:2) Góly: 34. a 50. Strome, 4. Jost, 38. Roy, 44. Barzal - 10. Sergačjov, 46. Kaprizov, 51. Rykov USA - Lotyšsko 6:1 (1:1, 2:0, 3:0) Góly: 39. a 53. Keller, 7. Harper, 27. White, 58. Bracco, 60. Greenway - 16. Krastenbergs


PÍŠE JOZEF LENČDokedy bude Matovič za príčetného demokrata?

Táto súčasť „demokratickej opozície“ je politická škodná.

Autor je politológ „Matovič je esencia zákernosti a jeho najničivejšie útoky opakovane smerujú proti najbližším spojencom,“ konštatoval pre Týždeň Martin Mojžiš. Nie je to nič prekvapivé. Skôr by sa chcelo povedať „konečne“. Doposiaľ sa k tomu nik verejne nemal. Azda okrem predsedu Mosta Bélu Bugára a dnes aj Alojza Hlinu sa nenašli politici, ktorí by verejne odmietli koaličnú spoluprácu s politikom, ktorý ukazuje, že nie je príčetný, zodpovedný ani demokratický. Počnúc tvrdeniami, že mu ponúkli dvadsať miliónov eur za pád vládu Ivety Radičovej (za ktorý napokon hlasoval), až po intrigovanie smerom k potenciálnym koaličným partnerom v roku 2016, Matovič uisťuje, že je škodnou politického systému. Krstným otcom antipolitiky a úspechu Mariana Kotlebu. Tým, kto si zo strany spravil firmu a z firmy výťah pre obskúrne postavičky dezinformačnej scény a národno-katolíckeho konzervativizmu 19. storočia. Matovič opakovane napáda možných partnerov a ešte ich presviedča, že z jeho strany ide iba o „nezištnú“ pomoc. Nedokáže pochopiť, že demokracia musí byť súčasťou politických strán, že politici a strany (hoc tie rodinné) nemôžu suplovať orgány činné v trestnom konaní ani súdnu moc. Matovič, je politik, napriek tomu, že na politikov stále nadáva. Dokáže sa pred kamerami teatrálne rozplakať, aby verejnosť presvedčil, že je obeťou. Naposledy v relácii Na telo, keď sa snažil z Hlinu urobiť bezcharakterného kresťana a to len preto, že si dovolil ho nepočúvať. Hrdí sa jazvami z boja proti mafii, no v skutočnosti by všetkých, ktorí s ním nesúhlasia, najradšej obvinil, odsúdil a uväznil. Nie je schopný pochopiť, že politika nie je o tričkách, nezvládnutých emóciách a vyhrážaní sa Leopoldovom. Jeho eskapády dospeli tak ďaleko, že Ľuboš Blaha napísal, že „ak by si Matoviča platil Smer, nerobil by veci inak, než sme toho svedkami dnes“. Výstižné. Najlepším príkladom, že stráca zvyšky politického umu, je jeho rozhovor pre Týždeň. V ňom sa možno dočítame že „ak si KDH a Lojzo Hlina od toho sľubovali, že bratanie sa s ultraliberálmi im niečo prinesie, tak im to prinieslo to, že KDH tlačí dole“. A to, že Hlina „hazarduje s osudom KDH tým, že sa bratríčkuje s ultraliberálmi“. Táto rétorika sa podobá národným socialistom, zakomplexovaným fašistom a zápecníkom, ktorí v prvom rade nenávidia slobodu a po druhé milujú, ako im nenávisť prináša percentá. Všetkým, ktorí by mohli byť jeho partnermi v budúcej koalícii, odkazuje, že ak ho neakceptujú, tak sú rovnakí ako mafia. „Truban má v strane človeka, ktorý tuneloval štátne zákazky. Hovorím o Štefunkovi. Takýto človek, keď tu bude hovoriť, že registrované partnerstvá budú, tak nie, nebudú.“ Bez debaty, bez kompromisu. Dopredu partnerom odkazuje, že „nebudeme súhlasiť s tým, aby malo PS pod palcom rezort vnútra“. Pretože, ako to vidí Matovič, len „my totiž pôjdeme všetkým grázlom po krku a nebudeme sa pozerať na to, z akej sú strany“. Štylizuje sa do pozície jediného spravodlivého a pravdovravného. Jedinou politickou charakteristikou je, že u Matoviča nik nevie, čo urobí. Často ani on sám. Sústavne sa zbavuje ľudí, ktorí chcú slová o demokracii napĺňať skutkami. Na otázku Týždňa ako to, že transparenty volajúce po detektore lži sa po protestoch Gorila nakoniec objavili v štábe OĽaNO, odpovedal, že „ja som v tom čase používal detektor často ako nástroj vyčistenia politiky. Je možné, že sme poslali našich ľudí s takýmito transparentmi, aby vytvorili atmosféru, ktorá by prispela k tomu, aby sa politika od goríl reálne vyčistila“. Výsledkom intrigy bolo vyčistenie kandidátky od ľudí, ktorí by neskôr žiadali demokratizáciu súkromného Matovičovho hnutia, s čím nesúhlasil. Matoviča a jeho hnutie novinári, politici a niektorí analytici radia k demokratickej opozícii. No kým iné strany aspoň disponujú mechanizmami demokratickej voľby a kontroly, v prípade Matovičovej eseročky bije do očí číslo štyri a nulová možnosť kontroly. Matovič je politik, zabávač a v prvom rade majiteľ, ktorý viditeľne nesúhlasí s tým, aby niekto spochybňoval a kontroloval jeho postavenie. Pokusov o transformáciu jeho firmy na skutočnú politickú stranu bolo niekoľko. Väčšina sa skončila odchodom tých, ktorí nechceli iba pokrytecky opakovať to, čo ich vlastník – demokracia „odtiaľ-potiaľ“, hlavne nie v OĽaNO. Keď sa ho v Týždni pýtali, či chce z OĽaNO štandardnú stranu, odpovedal jasne „ja osobne som si na tom nikdy nezakladal a nikdy si na tom nezakladali ani ľudia, ktorí nás podporovali“. Alibisticky sa obhajoval, že éra veľkých strán sa skončila a nikto dnes vlastne ani nechce byť členom politickej strany. Matovič sa chváli, že politiku čistí od zlodejov. Realitou však je, že sa sústavne zbavuje ľudí, ktorí chcú slová o demokracii napĺňať skutkami. Štvrť roka pred voľbami je preto opäť na mieste otázka: Dokedy bude Matovič považovaný za príčetného demokrata?


Poslankyne hnutia OĽaNO navrhujú zmeny v sociálnom podnikaní

V návrhu zákona chýba to, že register sociálnych podnikov nie je právne záväzný, tvrdí poslankyňa Soňa Gaborčáková (OĽaNO).

BRATISLAVA. Sociálne podnikanie sa nesmie na Slovensku zneužívať tak ako v minulosti. Myslí si to opozičná poslankyňa Soňa Gaborčáková (OĽaNO), ktorá má k novele zákona o sociálnej ekonomike a sociálnych podnikoch niekoľko výhrad. Chýba jej napríklad právne záväzný register sociálnych podnikov. "Sociálne podnikanie je štandardný nástroj, ktorý sa uplatňuje aj v iných štátoch Európskej únie. V roku 2009 však Brusel odhalil vážne podvody pri sociálnych podnikoch, kedy nám nepreplatili 11 miliónov eur. Musíme byť citliví na to, aby sa tento mechanizmus nezneužíval," uviedla v pléne. V návrhu zákona jej chýba to, že register sociálnych podnikov nie je právne záväzný. "Benefitom je, že ide o daňové zvýhodnenie sociálnych podnikov. Je to cesta, ako zamestnať človeka, ktorý je znevýhodnený," povedala Gaborčáková s tým, že oceňuje aj možnosť vyhradených zákaziek pre sociálny podnik. "Je to však len kvapka v mori," myslí si poslankyňa. Vyčíslila totiž, že rezort práce počíta, že v tomto roku si vďaka sociálnym podnikom nájde uplatnenie 600 ľudí, v budúcom roku 2000 ľudí a v roku 2020 by malo nájsť 3000 ľudí. "Už dnes pritom máme 45.000 dlhodobo nezamestnaných. Niečo s tým však musíme robiť," podotkla Gaborčáková. Potrebné je podľa nej aj vykazovanie štvrťročných správ pri sociálnych podnikov, ale aj prihliadanie na mzdové náklady v nich. Predložila pozmeňujúci návrh, ktorým sa má rozšíriť výpočet údajov, ktoré sa do Registra sociálnych podnikov zapisujú, a to o kontaktné údaje registrovaného podniku. Aj jej kolegyňa z hnutia Silvia Shahzad je presvedčená, že podpora sociálnych podnikov by mala existovať na základe cieľa. "Či je schopný plniť cieľ a akým spôsobom, to by malo ostať na podniku. Zamestnávanie znevýhodnených skupín by nemal byť boj pre zamestnancov ani zamestnávateľov," uviedla Shahzad. Víta, že do zákona sa dostalo nielen zamestnávanie, ale aj služby. Myslela tým sociálny podnik bývania. Pri tomto type podniku navrhuje úpravy v rámci pozmeňujúceho návrhu, aby sa stanovil odlišný násobok na určenie mesačného príjmu oprávnených osôb v prípadoch, ak je členom domácnosti osoba s ťažkým zdravotným postihnutím. Minister práce Ján Richter (Smer-SD) skonštatoval, že o novele rokovala odborná verejnosť vrátane zástupcov zdravotne postihnutých ľudí. "V registri sociálnych podnikov je uvedené meno, sídlo, predmet činnosti, ďalšie údaje o sociálnom podnikaní, ďalšie údaje by boli nadbytočné," dodal v súvislosti s návrhom Gaborčákovej Richter.


NAKA navrhla obžalovať Kmotríka mladšieho za hajlovanie po zápase Slovana

BRATISLAVA. Vyšetrovateľ NAKA navrhol prokurátorovi obžalovať Ivana Kmotríka z úmyselného prečinu prejavu sympatie k hnutiu smerujúcemu k potlačeniu základných práv a slobôd. Podľa polície použil v máji 2018 nemecký nacistický pozdrav po zápase medzi družstvami ŠK Slovan Bratislava a MFK Ružomberok na trávniku hracej plochy Štadióna Antona Malatinského City Arena v Trnave. Polícia o tom informuje na sociálnej sieti. Disciplinárna komisia Slovenského futbalového zväzu (DK SFZ) ešte v máji minulého roku potrestala viceprezidenta a generálneho riaditeľa ŠK Slovan Bratislava Ivana Kmotríka mladšieho pokutou 10 000 eur za hrubé nešportové správanie počas trnavského finálového duelu národného pohára Slovnaft Cup, v ktorom "belasí" 1. mája zvíťazili 3:1 nad tímom MFK Ružomberok. Kmotrík cez prestávku údajne bol v kabíne rozhodcov, kde nemal čo robiť. Počas stretnutia pri upokojovaní fanúšikov ŠK Slovan Bratislava, ktorí hádzali na trávnik svetlice a používali pyrotechniku, prečo museli arbitri zápas na pár minút prerušiť, išiel Kmotrík ml. za priaznivcami svojho klubu na tribúnu, teda vošiel na hraciu plochu a následne s nimi podľa televíznych záznamov vulgárne skandoval. Okrem toho sa Kmotrík podľa futbalového zväzu dopustil ďalšieho hrubého nešportového správania na ploche ihriska, kde ho televízne kamery zastihli so vztýčenou pravicou, ktorou gestikuloval smerom k tribúnam.


Abdeslamov brat žiada svojho súrodenca o prerušenie mlčania

Niekedy mám dojem, že teraz sa viac radikalizuje, ako by sa deradikalizoval, povedal brat o uväznenom.

BRUSEL, PARÍŽ. Mohamed Abdeslam požiadal svojho brata Salaha Abdeslama, jediného preživšieho člena skupiny, ktorá 13. novembra 2015 spáchala sériu teroristických útokov v Paríži, aby prerušil svoje mlčanie a spolupracoval so súdom. Povedal to v rozhovore, ktorý v pondelok večer odvysielala francúzska rozhlasová stanica RTL. "Počas mojich návštev v Belgicku som videl Salaha Abdeslama skutočne pripraveného hovoriť. (...) Po niekoľkých mesiacoch mám pocit, že sa pozerám na inú osobu. Zistil som, že Salah je utiahnutejší a uzavretejší," uviedol Mohamed Abdeslam, ktorý brata navštevuje v prísne stráženej väznici vo Francúzsku každé tri mesiace. "Jeho uväznenie, veľmi náročné podmienky väzby, jeho uzavretie sa do seba - niekedy mám dojem, že teraz sa viac radikalizuje, ako by sa deradikalizoval," konštatoval pre RTL Mohamed Abdeslam. Útoky v Paríži si vyžiadali 130 mŕtvych a vyše 350 zranených. Abdeslama zadržali 18. marca v bruselskej štvrti Molenbeek počas operácie policajných jednotiek osobitného určenia. Po jeho vydaní z Belgicka do Francúzska 27. apríla je držaný na samotke vo väznici Fleury-Mérogis na juhu Paríža a monitorovaný kamerovým systémom 24 hodín denne. Od svojho prevozu do Francúzska však Abdeslam odmieta odpovedať na otázky protiteroristického sudcu, ktorý má na starosti vyšetrovanie útokov v Paríži. Úrady priznávajú, že zatiaľ nie je celkom známa úloha, akú Salah zohral v osudný novembrový večer. Jeho brat Brahim Abdeslam bol v trojčlennom komande, ktoré streľbou na terasy kaviarní v centre Paríža zabilo 39 ľudí. Brahim sa vyhodil do vzduchu pri útoku na jednu z terás v okolí bulváru Voltaire.


Ukrajinský generálny prokurátor nemá dôkazy proti Bidenovcom

Hunter Biden bol členom predstavenstva ukrajinského plynárenského holdingu Burisma.

KYJEV. Nový ukrajinský generálny prokurátor Ruslan Riabošapka v piatok uviedol, že nemá dôkazy o tom, že by sa syn bývalého amerického prezidenta Joea Bidena - Hunter - dopustil akéhokoľvek protiprávneho konania. Informovala o tom agentúra Reuters. Na otázku, či má nejaké dôkazy o protiprávnom konaní Huntera Bidena, ukrajinský generálny prokurátor odpovedal: "Nijaké také informácie nemám." Riabošapka ďalej povedal, že jeho úrad v súvislosti s týmto prípadom nekontaktovali nijakí zahraniční právnici vrátane Rudolpha Giulianiho, osobného právnika amerického prezidenta Donalda Trumpa. Trump údajne v telefonáte z 25. júla požiadal ukrajinského prezidenta Volodymyra Zelenského, aby Ukrajina "vytiahla špinu" na jeho pravdepodobného súpera v prezidentských voľbách v roku 2020, politika Demokratickej strany Joea Bidena. Hunter Biden bol v rokoch 2014-19 členom predstavenstva ukrajinského plynárenského holdingu Burisma. Trump tvrdil, že Joe Biden žiadal o odvolanie vtedajšieho generálneho prokurátora Viktora Šokina, aby chránil svojho syna a nie preto, aby prokurátor postupoval dôraznejšie v prípadoch korupcie a prania špinavých peňazí na Ukrajine. Šokin bol napokon odvolaný. Trump v súčasnosti čelí podozreniu, že zneužil svoje postavenie a z vnútropolitických dôvodov vyvíjal nátlak na Zelenského. Demokrati tvrdia, že pomocou zahraničnej vlády chcel uškodiť Bidenovi a ovplyvniť tak volebnú kampaň. V súvislosti s týmito obvineniami spustila Demokratická strana prípravy na proces impeachmentu, ktorý má viesť k odvolaniu prezidenta Trumpa z funkcie.


F1: V prvej Veľkej cene zvíťazil Vettel, jazdcov trápila technika

Kvôli finančným problémom z kalendáru vypadla Veľká cena Nemecka aj tím Manor.

MELBOURNE. Nemecký pilot Sebastian Vettel triumfoval na úvod novej sezóny formuly 1 na nedeľňajšej Veľkej cene Austrálie v Melbourne. Jazdec tímu Ferrari štartujúci z druhého miesta sa dostal pred víťaza kvalifikácie Lewisa Hamiltona z Mercedesu na čelo pretekov v 23. kole cez zastávku v boxoch. Využil aj smolu britského úradujúceho majstra sveta, ktorý zostal zaseknutý za Maxom Verstappenom z Red Bullu. Vettel zvíťazil pred Hamiltonom s náskokom takmer desiatich sekúnd. Na treťom mieste finišoval nováčik Mercedesu Valtteri Bottas s mankom viac ako jedenástich sekúnd. Dvadsaťdeväťročný Vettel dosiahol v F1 svoje 43. víťazstvo v kariére a štvrté vo farbách Ferrari. Scuderia a zároveň aj nemecký jazdec sa vrátili na najvyšší stupeň na pódiu po vyše roku, naposledy sa táto situácia udiala na Veľkej cene Singapuru 2015. Navyše, Ferrari oslavuje triumf v Austrálii po desiatich rokoch, v roku 2007 sa v Albert Parku tešil Kimi Räikkönen, ktorý v nedeľu obsadil štvrtú priečku (+22,393). V top 10 sa ocitli aj Verstappen, navrátilec Felipe Massa (Williams), Sergio Pérez (Force India), Carlos Sainz, Daniil Kvjat (obaja Toro Rosso) a premiérový bod si v efjednotke pripísal na konto Esteban Ocon (Force India). Po šiestich sezónach sa v pretekoch formuly 1 opäť objavil taliansky pilot, svoj debut zažil Antonio Giovinazzi zo Sauberu, ktorý nahradil zraneného Pascala Wehrleina a veľkú cenu dokončil na 12. pozícii. Hamilton štartujúci z pole position si udržal pozíciu, na druhého Vettela dorážal Bottas, ale Nemec sa po chvíli vymanil spod Fínovho tlaku. Ricciardo po havárii v sobotňajšej kvalifikácii odštartoval z boxovej uličky. Hamilton sa pomaly odpútaval od Vettela a v desiatom kole mal pred ním náskok 1,7 sekundy, v sedemnástom to už bolo iba do jednej sekundy. Hamilton vzápätí zabočil do pit lane na výmenu pneumatík, mechanici mu nasadili mäkké zmesi. Vettel zostal na trati, do boxov sa vydal o šesť kôl neskôr a tiež obul mäkkú špecifikáciu gúm. Nemec sa vrátil na trať pred Hamiltona a virtuálne bol vo vedení. Brit bol navyše zaseknutý za Verstappenom, Vettel jazdil rýchle časy. Verstappen zakrátko zašiel k mechanikom a Hamilton mal voľnú cestu na stíhanie Vettela, strácal na neho 6,2 sekundy. V 29. kole sa skončili preteky pre Ricciarda, ktorý figuroval na poslednom mieste. Vedúci Vettel zvyšoval svoj náskok, v 37. kole mal pred Hamiltonom k dobru osem sekúnd. Na britského pilota sa navyše pomaly doťahoval tímový kolega Bottas, štvrtého Räikkönena ohrozoval Verstappen. Desať kôl pred koncom Vettel viedol o sedem sekúnd a bolo jasné, že len technická porucha alebo nehoda ho môže pripraviť o víťazstvo. Nemecký pilot to napokon zvládol a po vyše roku a pol mohol oslavovať. Po 57 kolách: 1. Sebastian Vettel (Nem.) Ferrari 1:24:11,670 h, 2. Lewis Hamilton (V. Brit.) Mercedes +9,975 s, 3. Valtteri Bottas (Fín.) Mercedes +11,250, 4. Kimi Räikkönen (Fín.) Ferrari +22,393, 5. Max Verstappen (Hol.) Red Bull +28,827, 6. Felipe Massa (Braz.) Williams +1:23,386 min Poradie MS (po prvých z 20 pretekov): 1. Sebastian Vettel (Nem.) Ferrari 25 bodov, 2. Lewis Hamilton (V. Brit.) Mercedes 18, 3. Valtteri Bottas (Fín.) Mercedes 15, 4. Kimi Räikkönen (Fín.) Ferrari 12, 5. Max Verstappen (Hol.) Red Bull 10, 6. Felipe Massa (Braz.) Williams 8 MELBOURNE. Prvú pole position v sezóne 2017 si vyjazdil Brit Lewis Hamilton. Pilot Mercedesu bol najrýchlejší v záverečnej fáze sobotňajšej kvalifikácie na Veľkú cenu Austrálie, ktorou v nedeľu odštartuje nový ročník motoristickej F1. Hamilton utvoril na Albert Parku nový rekord okruhu 1:22,188 min. a získal už štvrtú pole position v rade v Melbourne, celkovo svoju 62. v kariére. Trojnásobný majster sveta predstihol druhého Nemca Sebastiana Vettela (Ferrari) o 268 tisícín sekundy, tretiu priečku na štarte si vyjazdil Hamiltonov nový tímový kolega Valtteri Bottas, ktorý zaostal 0,293 s. Druhý rad bude čisto fínsky, keďže štvrté miesto v kvalifikácii obsadil Kimi Räikkönen na Ferrari (+0,845). Piaty Max Verstappen z Red Bullu mal už viac ako sekundový odstup na Hamiltona. Horšie skončil jeho kolega Daniel Ricciardo, ktorý v tretej kvalifikačnej fáze stratil kontrolu nad svojím vozidlom a po šmyku skončil v bariére. Z nehody vyviazol bez zranenia. Na štarte mu tak bude patriť desiata priečka. Výsledky kvalifikácie na VC Austrálie: 1. Lewis Hamilton (V.Brit./Mercedes) 1:22,188 min., 2. Sebastian Vettel (Nem./Ferrari) 1:22,456, 3. Valtteri Bottas (Fín./Mercedes) 1:22,481, 4. Kimi Räikkönen (Fín./Ferrari) 1:23,033, 5. Max Verstappen (Hol./Red Bull) 1:23,485, 6. Romain Grosjean (Fr./Haas) 1:24,074, 7. Felipe Massa (Braz./Williams) 1:24,443, 8. Carlos Sainz ml. (Šp./Toro Rosso) 1:24,487, 9. Daniil Kvjat (Rus./Toro Rosso) 1:24,512, 10. Daniel Ricciardo (Austr./Red Bull) bez času v 3. kval. fáze.


Najlepší puč v histórii, kričia ľudia v Zimbabwe

Prezident Mugabe po 37 rokoch vládnutia stráca podporu. Viacerí občania Zimbabwe pre SME povedali, že dúfajú v jeho rezignáciu.

HARARE, BRATISLAVA. V uliciach sú tanky a vojaci, prezident je v domácom väzení a armáda sa snaží tváriť, že k puču nedošlo. Napriek tomu vyzerá život v Zimbabwe takmer ako počas bežného dňa – väčšina obchodov je otvorená a ľudia chodia aj do práce. „Môžete okolo vojakov prechádzať, vôbec ich to nezaujíma, starajú sa len o seba a všetko funguje ako bežne,“ hovorí pre SME lekárnik z východu krajiny Bothie Mutenhery. „Je to najlepší puč v histórii,“ dodáva. Rezignáciu Mugabeho by sme uvítali, po tom, aký sociálne politický a ekonomický masaker jeho vláda za 37 rokov spravila. Napriek tomu, že armáda odmieta, že by išlo o puč, snahou je práve zvrhnúť prezidenta Mugabeho. Ten v Zimbabwe vládne už 37 rokov a rád by aj ďalej, aj keď pre svoj vek 93 rokov by ho pravdepodobne čoskoro nahradila o 40 rokov mladšia manželka Grace. Viacerí občania juhoafrickej krajiny tvrdia, že sa z prevratu tešia. „Rezignáciu Mugabeho by sme uvítali, je to logické, po tom, aký sociálny politický a ekonomický masaker jeho vláda za 37 rokov spravila,“ hovorí diplomat a aktivista Edmore Chinondidyachii Rujato. Toho, že sa puč zvrhne na násilie, sa neobáva. „Nikto nechce bojovať. Ozbrojená je len armáda, ktorá rokuje,“ dodáva. Armáda, opozícia aj vyjednávači z Juhoafrickej republiky tlačia na Mugabeho, aby rezignoval. Cieľom je vybrať demokratické riešenie, keďže vláda vedená pučistami by znamenala nebezpečný precedens. Celý puč pritom vznikol po konflikte medzi prezidentovou manželkou a viceprezidentom Emmersonom Mnangagwom. Práve jeho vidia mnohí ako možného nástupcu Mugabeho. Otázne je teraz to, či bývalý blízky spolupracovník prezidenta prinesie pozitívnu zmenu. „Kedysi práve on likvidoval všetky hrozby pre Mugabeho,“ tvrdí tiež Henry Musa, ktorý pochádza zo Zimbabwe, no pre zlé pracovné podmienky a politiku emigroval do Juhoafrickej republiky. „Takže sa dnes modlím za to,  ak sa dostane k moci, aby zmenil svoj postoj k tomu, ako sa stavať k riadeniu krajiny,“ dodáva pre SME.


Minister Lajčák si uctil pamiatku Štefana Osuského

Minister tak urobil pri príležitosti nedávneho 130. výročia narodenia významného diplomata.

WASHINGTON. Minister zahraničných vecí a európskych záležitostí Slovenskej republiky Miroslav Lajčák v utorok položil veniec k hrobu slovenského diplomata Štefana Osuského vo Washingtone. Urobil tak pri príležitosti nedávneho 130. výročia jeho narodenia. Lajčák povedal, že Osuský bol jedným z najvýznamnejších slovenských diplomatov, ktorý zohrával veľkú úlohu v československej i vo svetovej diplomacii a dodnes sa máme od neho čo učiť. "Bol naším veľvyslancom v Londýne, v Paríži, podpisoval Trinanonskú dohodu. V čase, keď bolo Československo nútené kapitulovať po mníchovskej zrade, tak on ako veľvyslanec v Paríži odmietol vydať naše veľvyslanectvo Nemcom a jednoducho preukázal obrovskú odvahu a naozaj veľmi pevnú chrbtovú kosť," uviedol Lajčák a dodal, že súčasní slovenskí diplomati i verejnosť by mali o Osuskom vedieť viac. Osuský pôsobil dlhé roky aj v Spojených štátoch, kde najprv študoval a neskôr pracoval ako advokát, prednášal na univerzite a spolupracoval s československými exilovými organizáciami. Narodil sa 31. marca 1889 v Brezovej (dnes Brezová pod Bradlom) a zomrel v meste Herndon ležiacom neďaleko Washingtonu 27. septembra 1973 vo veku 84 rokov. Pochovaný je na historickom cintoríne Oak Hill vo Washingtone spolu s viacerými významnými politikmi, diplomatmi, podnikateľmi a filantropmi.


Amazon kupuje americký reťazec Whole Foods

Amazon už nakupovanie potravín cez internet ponúka, Whole Foods pomôže predaj rozšíriť.

NEW YORK. Internetový predajca Amazon kupuje americký reťazec predajní s potravinami Whole Foods za 13,7 mld. USD. Spoločnosť Amazon uviedla, že transakcia sa uskutočňuje pri cene 42 USD za akciu reťazca Whole Foods. Obe spoločnosti sa vyjadrili, že po akvizícii nebudú prepúšťať zamestnancov, ale neodpovedali na otázky, aké plány internetový predajca má s reťazcom predajní potravín. Hodnota reťazca Whole Foods, ktorý bol založený v roku 1978, kulminovala v roku 2013 pri cene 65,24 USD za akciu. Jeho tržby v predajniach otvorených najmenej rok však sedem kvartálov po sebe klesli a o predaji firmy sa hovorilo približne dva mesiace. Predpokladá sa, že spojenie firiem Amazon a Whole Foods by mohlo zvýšiť tlak na ostatných veľkých predajcov potravín. Internetový predaj potravín bol doteraz ťažký pre všetky firmy pre obavy zákazníkov o kvalitu, uviedol Michael Pachte, analytik spoločností Wedbush Securities. Spoločnosť Amazon už ponúka doručovanie potravinárskych tovarov a prevzatie reťazca Whole Foods jej umožní tento predaj rozšíriť. Táto akvizícia by mohla byť "transformatívna", "nie len pre maloobchodný predaj potravín, ale pre maloobchod všeobecne," povedal Charlie O'Shea, analytik pre maloobchod v agentúre Moody's. "Keďže Amazon vstupuje na trh s potravinami, bude to znamenať oveľa vyšší tlak na existujúcich predajcov potravín," konštatoval Neil Saunders, výkonný riaditeľ výskumnej firmy Global Data Retail. "Existujúci predajcovia potravín odpovedia znižovaním cien a to zredukuje zisky distribútorov," dodal.


Zvolenie Gorsucha mení pomer síl, konzervatívci ovládnu Najvyšší súd

Americký Senát potvrdil na poste sudcu Najvyššieho súdu Trumpovho kandidáta Neila Gorsucha.

WASHINGTON. Názorovo rozdelený americký Senát potvrdil v piatok post sudcu Najvyššieho súdu pre Neila Gorsucha. Konzervatívny sudca bol kandidátom republikánskeho prezidenta Donalda Trumpa. Plénum Senátu ho podporilo v pomere hlasov 54 k 45. Gorsuch sa v súlade s ústavou a federálnymi zákonmi oficiálne ujme postu 113. sudcu Najvyššieho súdu po zložení dvoch prísah na slávnostných ceremoniáloch, ktoré by sa mali konať na pôde súdu a v Bielom dome v pondelok. Skladanie prísahy v Bielom dome bude verejným podujatím. Gorsuch prekonal prvú prekážku k tomuto postu v pondelok, keď nomináciu tohto konzervatívneho právnika odsúhlasil právny výbor Senátu pomerom hlasov 11:9. Zarytý odpor demokratov voči Gorsuchovi má korene ešte v čase pôsobenia bývalého prezidenta Baracka Obamu. Miesto v deväťčlennej porote vplyvného Najvyššieho súdu USA je neobsadené od smrti konzervatívneho sudcu Antonina Scaliu vo februári 2016, pretože republikáni odmietali vypočuť Obamom nominovaného kandidáta Merricka Garlanda a celú vec zámerne naťahovali až do novembrových volieb hlavy štátu. Dosiaľ trval pat medzi štyrmi konzervatívnymi a štyrmi ľavicovo-liberálnymi sudcami Najvyššieho súdu. Demokrati sa obávali, že vymenovanie 49-ročného Gorsucha by zmenilo rovnováhu síl v dlhodobom horizonte v prospech konzervatívcov, keďže sudcovia sú menovaní na doživotie.


EÚ podporí výstavbu ciest medzi Eritreou a Etiópiou

Projekt bude financovaný prostredníctvom trustového fondu EÚ pre Afriku.

BRUSEL. Európska únia podporí obnovenie cestného spojenia medzi Etiópiou a Eritreou, ktoré bolo prerušené v dôsledku dlhoročného konfliktu medzi týmito dvoma krajinami Afrického rohu. Informovala o tom v piatok Európska komisia. Eurokomisár pre medzinárodnú spoluprácu a rozvoj Neven Mimica v piatok odcestoval do Eritrey, aby odštartoval realizáciu projektu zameraného na obnovu cestných prepojení eritrejských prístavov na Etiópiu. "Európska únia je odhodlaná podporovať Eritreu a Etiópiu pri realizácii ich historickej mierovej dohody, ktorá ukončila dvadsať rokov konfliktu," uviedol Mimica v správe pre médiá. Na obnovu ciest, ktoré má prispieť k oživeniu vzájomného obchodu, vytváraniu pracovných miest a upevneniu stability v regióne, chce EÚ venovať 20 miliónov eur. Projekt bude financovaný prostredníctvom trustového fondu EÚ pre Afriku a Úradu OSN pre projektové služby (UNOPS). Eritrea a Etiópia v júli 2018 podpísali historickú mierovú dohodu, ktorá okrem iného počíta so zabezpečením dopravných, obchodných a komunikačných spojení medzi oboma krajinami.


Dolár posilňuje, euro klesá a nórska koruna je na sedemnásťročnom minime

Americký dolár v piatok vzrástol oproti euru na dvojtýždňové maximum.

LONDÝN. Americký dolár v piatok vzrástol oproti euru na dvojtýždňové maximum a oproti nórskej korune sa vyšplhal na najvyššiu úroveň za viac ako 17 rokov. Vývoj európskych mien totiž ovplyvňuje očakávané zníženie úrokových sadzieb. Euro v priebehu piatka kleslo na 1,1073 USD/EUR a priblížilo sa tesne k dvojročnému minimu, ktoré dosiahlo začiatkom augusta. Najstrmšie sa však prepadla nórska koruna, na viac ako 17-ročné minimum 9,0390 NOK/USD. Prispeli k tomu aj lepšie, než očakávané údaje o maloobchodnom predaji v Spojených štátoch vo štvrtok (15. 8.), ktoré tiež podporili nákup dolárov. Nórska koruna prehĺbila svoje straty po tom, ako tamojšia centrálna banka vo štvrtok vyhlásila, že jej plán na zvýšenie úrokovej sadzby v tomto roku je teraz neistejší. Nórska mena oslabuje už od júna, pretože ceny ropy, ktorá je hlavným vývozným artiklom škandinávskej krajiny, sa znížili pre obavy o slabší globálny rast a tvrdšie obchodné vzťahy. To má negatívny vplyv na otvorenú nórsku ekonomiku.


Slovensko podpísalo s Nemeckom memorandum o užšej spolupráci

Ako by ste sa stále podceňovali, vyhlásil o Slovensku nemecký minister zahraničných vecí.

WOLFSBURG. Slovensko bude užšie spolupracovať s Nemeckom. Minister zahraničných vecí a európskych záležitostí SR Miroslav Lajčák totiž počas svojej návštevy nemeckého šéfa diplomacie Sigmara Gabriela podpísal Memorandum o systémovej medzištátnej spolupráci. Nemecko a Slovensko tým ustanovili tzv. štruktúrovaný, prehĺbený politický a expertný dialóg. V praxi to znamená pravidelné rozhovory o možnostiach spolupráce. Akčný plán, ktorý bude spoluprácu definovať, by mal byť hotový do konca tohto roka. Ministri diskutovali aj o budúcnosti EÚ, ktorá potrebuje reformný proces, pričom je podľa neho potrebné dávať pozor na to, aby sa Európania nezačali deliť na občanov prvej a druhej triedy a aby nedošlo k štiepeniu. "Slovensko môže byť krajinou, ktorá môže stavať mosty," uviedol nemecký minister. Podľa neho Slovensko rozumie krajinám ako Poľsko či Maďarsko, ale zároveň si rozumie i s Nemeckom a Francúzskom. "EÚ neprežije, pokiaľ sa spoja dva či tri veľké štáty, ale vtedy, keď budú mať všetci rovnaké názory na jej politický a kultúrny rozvoj," konštatoval Gabriel. Na novinársku otázku, či podpis memoranda znamená priblíženie sa Slovenska k európskemu jadru, zaujal šéf nemeckej diplomacie jasný postoj: zdôraznil, že Slovensko je už súčasťou jadra EÚ. "Slovensko je v jadre EÚ, nemusí sa posúvať smerom k jadru," uviedol. "Vy ako keby ste podceňovali svoju krajinu," dodal. Nemecko udržiava intenzívnejšiu formu spolupráce s niektorými vybranými krajinami, medzi ktoré patrí Holandsko, Grécko, Slovinsko, Česko, Maďarsko, Chorvátsko. Siedmou krajinou sa stalo dnes práve Slovensko.


Európska únia uvalí sankcie na ďalších 16 sýrskych predstaviteľov

Ide o pokračovanie úsilia odvrátiť chemické útoky v Sýrii.

BRUSEL. Európska únia uvalí sankcie na 16 sýrskych predstaviteľov, o ktorých je presvedčená, že sú zapojení do útokov chemickými zbraňami proti civilistom. Malo by ísť o vojenských a vedeckých predstaviteľov, uviedol v pondelok britský minister zahraničných vecí Boris Johnson pred stretnutím šéfov diplomacií krajín EÚ v Bruseli. Podľa neho bude šestnásť sýrskych predstaviteľov postihnutých zákazom cestovania a zmrazením majetku. Johnson uviedol, že "to poukazuje na odhodlanie Veľkej Británie a ostatných priateľov v Európe" odvrátiť chemické útoky v Sýrii. V máji Európska únia rozšírila reštriktívne opatrenia voči Sýrii o rok vzhľadom na pokračujúcu agresiu voči jej obyvateľstvu. EÚ už uvalila zákaz cestovania a zmrazenie majetku na 240 ľudí a 67 organizácií v Sýrii, pripomína agentúra AP.


#SMEnaGRAPE: Festival pokračuje ďalej, DJ-i budú hrať až do skorého rána

Sobota na Grape

Sobota na fotkách

Metronomy

Aurora

Tom Odell

Naked and Famous

Nájdete sa na titulke?

Piatok na Grape

Piatok na fotkách

Prinášali sme najzaujímavejšie informácie z festivalu Grape.

Ak označíte svoje fotky, statusy alebo mikrorecenzie na Facebooku či Instagrame hashtagom #SMEnaGRAPE, zapojíte sa do žrebovania o lístky na budúcoročný GRAPE, ako aj ročné predplatné SME.sk. Fotky a postrehy z festivalu nám môžete posielať aj na mail grape@sme.sk, stanú sa tak súčasťou festivalovej minúty. 00:07 Minútu po minúte sme ukončili. Ďakujeme za pozornosť. 00:00 Festival sa pomaly chýli ku koncu. Na pódiu sa však ešte určite objaví napríklad český raper Vladimír 518 a do skorého rána bude festival pokračovať vystúpeniami DJ-ov. 23:05 Mnohí sa na nich tešili počas celých dvoch dní. Na pódiu sa predstavil jeden z hedlajnerov festivalu Two Doors Cinema Club. 22:58 O niekoľko minút sa na hlavnom pódiu predstaví jeden z hedlajnerov festivalu, skupina Two Doors Cinema Club. Loading
 ... 22:53 Dážď by už nemal pokaziť záver druhého dňa festivalu. Búrkové mračná sa presunuli na východné Slovensko. 22:29 Festival Grape vyrástol a bol to jeho zatiaľ najsilnejší ročník. Pozrite si titulku špeciálneho vydania denníka SME. 22:15 Organizátori festivalu majú pre návštevníkov prekvapenie. Po skončení Moderat zahrá na Pyramída stage skupina Para. 22:13 Skupina Čisté tvary podáva čistú správu: Tento svet nie je pre ľudí. Je to temné, tvrdé, no šľape to. Ako slovenská balada. Spevák sňal zo svojej hlavy vavrínový veniec, zem nás chce čistých. 22:07 Suzuki stage obsadila populárna slovenská skupina Billy Barman. Ľudia zaplnili stage do posledného miesta. 21:21 Kým väčšinu ľudí baví Naked and Famous na hlavnom pódiu, bratislavská skupina Tolstoys vytvorila príjemnú rodinnú atmosféru v komornom stagei Mlyny Rádio-FM. 21:01 Naked and Famous: konečne kapela, ktorej speváčka nie je len éterická, melancholická, poetická a démonická, ale vie sa na pódiu aj zabaviť a svoju radosť preniesť aj na ostatných, napriek tomu, že sa ani trochu neusmeje. 20:53 Organizátori upozorňujú na zmenu v programe. Olis Bakulu & Slight mali hrať už v piatok, no ich vystúpenie zrušili. Svoj set odohrajú dnes od 04:30 na VÚB stagei. 20:46 "Mnohí si myslia, že najlepšie si vieme zarobiť živým hraním. No keby sme teraz leteli na festival domov na Nový Zéland, takmer nič by sme nezarobili. Platí to len pre veľké kapely ako U2," vysvetľuje speváčka Xyalith z Naked and Famous v rozhovore s redaktorom denníka SME Marekom Hudecom. 20:16 Na festival prichádzajú aj rodičia s deťmi. Pri foodcourte s podmazom koncertu rapera Veca vysvetľujú manželia deťom slovenský rap. "Teraz hra inak ako zvykol, hudobníci majú svoje fázy. Je to ale chytrý chalan, zbytočne nenadáva, snaží sa pointovať." Debatu nad melónom pri západe slnka vzápätí obrátia na Eminema. 20:14 Speváka sympatickej nitrianskej kapely Fresh Out Of The Bus prerušil vlastný bubeník s tým, že došlo k technickej chybe. "To bola pesnička Savage," povedal spevák skupiny Tomáš Löbb. "A dáme si ju ešte raz," zavtipkoval. 20:12 Nad areálom piešťanského letiska pomaly zapadá slnko. Festival však nekončí. Návštevníkov ešte čakajú vystúpenia skupín ako Čisté tvary, či Two Doors Cinema Club. 20:05 Britská skupina Seafret na rozdiel od Zoly Jesus ukázala, že stačí, ak ste na pódiu dvaja, ale jeden musí vedieť skutočne spievať a druhý ovládať svoj nástroj. Spevákov plný mohutný hlas naplnil celý stan, v spodných tónoch zemitý, vo vysokých nečakane nežný. Publikum aplauduje. Jack Sedmann je doteraz hlasovo najvýraznejší interpret soboty. Na to, aby zbúral stage, by snáď ani nepotreboval mikrofón. Pritom Tóny z neho vychádzajú akoby len tak, mimochodom. 19:47 Bizarná súťaž Veľká Piešťanská spoznala svojho víťaza v strhujúcom finále. 19:35 Popri väčších koncertoch pritiahlo fanúšikov aj vystúpenie českej indie-folkovej kapely Teepee. Tá musela prísť na Slovensko taxíkom, na Morave sa im totiž pred festivalom pokazilo auto. 19:20 Niektorí účastníci na festivale v Piešťanoch doslova lietajú v oblakoch. Podobne ako Simona. Loading
 ... 19:00 Zola Jesus a jej basgitarista robia vynikajúcu šou. Zolin skvelý hlas napĺňa a podmaňuje si celý hlavný stage. Americká speváčka s rusko-ukrajinskými koreňmi pozdravila aj svojich "slovanských susedov" a zaspievala pieseň o samovražde. Tá vznikla po tom, ako sa o samovraždu pokúsil jeden z jej priateľov a sama sa trápila s depresiami. 18:41 Jedna návštevníčka festivalu chcela mať asi lepší výhľad. Vyšplhala sa na konštrukciu neďaleko hlavného pódia. Privolaný SBS-kar jej vysvetlil, ako sa má správať. Musela zliezť dole. 18:15 Hejteri sú často v anonymite a v reálnom živote sa cudzím ľuďom nadávať neodvážia. Nemajú záujem o diskusiu, či počúvanie argumentov, chcú si len vyliať zlosť, vysvetlila šéfredaktorka denníka SME Beata Balogová počas diskusie o hatespeech na festivale Grape. Viac si prečítajte v článku redaktora SME Romana Cupríka. 17:50 Ľudia na Grape si užívajú aj chvíle mimo stageov a fotia sa spolu pri "hrozne", symbole festivalu. Loading
 ... 17:25 Vo vlakovom vozni sú na Grape nasadené tropické palmy. Sú súčasťou umeleckej inštalácie fotografa Aleša Vojtáška Fatal Error. Na opačnej stene sa premietajú desivú zábery Ku Ku Klux klanu, v druhom vozni sa na kusy plachty zas premietajú zábery Hlinkovej gardy. Vojtášek chce upozorniť na najhoršie chyby v dejinách ľudstva. 17:18 "Chcem len robiť hudbu, ktorá sa mi páči. Ak je vašim cieľom robiť čo najpopulárnejšiu hudbu, mení to to, čo robíte a uberá to tomu dušu," vysvetľuje líder elektropopovej kapely Metronomy Joseph Mount v rozhovore s redaktorom denníka SME Lukašom Onderčaninom. 16:35 Oteplenie dnes už neočakávajte. Na celom Slovensku sa výrazne ochladilo. Aj večer treba počítať s nižšími teplotami. 16:12 Bratislavská kapela Bad Karma Boy odohrala skvelý koncert. Publikum si na záver vystúpenia vytlieskalo ešte jeden prídavok. 15:55 Šéfredaktorka denníka SME Beata Balogová a jej zástupca Jakub Filo diskutujú o nenávistných prejavoch na internete. Na začiatku prečítali niekoľko vulgárnych e-mailov, ktoré novinári bežne dostávajú. "Čitatelia často argumentujú tým, že ide o ich názor. Ale ak o niekom poviete, ze je špinavá presstitutka, tak to nie je názor," uviedla šéfredaktorka SME. 15:45 Kým ráno boli v kurze palacinky, poobede sa najdlhšie čaká v radoch na Lokal burger či polievky ramen. V ponuke je všetko od bryndzových halušiek, cez podpecniky, quesadilly, kebaby až po japonské pirôžky či zemiakové placky. 15:30 Objavíš sa aj ty na titulke denníka SME. Skús, či sa nájdeš? 14:53 "Ak ste umelec, nesedíte a nerobíte si pri tom nejaké veľké schémy a cielené rozhodnutia, ako sa odlíšiť." Hudba je podľa Toma Odella veľmi inštinktívna vec, nie žiadny premyslený plán. Prečítajte si ďalší rozhovor redaktora denníka SME Lukáša Onderčanina. 14:20 Začalo vystúpenie reaggae kapely Medial Banana. Slovenská skupina priniesla na hlavný stage jamajskú energiu. 13:40 Marián Psár alias Mladý hejter ponúkol na workshope denníka SME špeciálnu akciu. Prvým piatim ľuďom, korí mu pošlú svoje blogy ma adresu mladhejter@gmail.com, poskytne zdarma rady a pripomienky na ich vylepšenie. 13:30 Nórska speváčka Aurora žije radšej svoj život v normálnom svete. V tom internetovom podľa nej totiž príliš často zabúdame, že sme ľudia. Reagujeme čudne, agresívne, anonymne. Viac sa dočítate v rozhovore redaktora denníka SME Lukaša Onderčanina. 13:27 SĽUK práve stvárňuje príbeh o Kainovi a Abelovi. "Tie vestičky sú sexi", ozve sa na margo tanečníkov z davu. Na pódiu plieskajú biče, tanečníci prezlečení za ovce utekajú z jednej strany na druhú, premietajú sa za nimi minimalistické animácie dizajnéra Jána Šicka. Na vystúpení SĽUK-u je zaujímavé, že dokázal skombinovať folklór s elektronikou, moderným tancom a textovými smajlíkmi v pozadí 13:20 Na stagei Mlyny Rádio_FM začal workshop denníka SME. Na úvod dostal slovo Marián Psár alias Mladý hejter. "Ak čakáte, že vám poviem, ako napísať každý jeden blog s tisíckami zhliadnutí, tak môžete rovno odísť," začal svoju prednášku. 13:10 Kým na pódiách bežia koncerty, v stanovom mestečku chlapík s gitarou a trio mladých speváčok robí program všetkým naokolo. 12:30 Na stagei Mlyny Rádio_FM začína o 13:00 workshop denníka SME. Dozviete sa ako napísať dobrý blog alebo pripraviť dobrú fotku na instagram. 12:22 Priestor pred pódiom, na ktorom hrá Malalata, sa zapĺňa ľuďmi. Grape po daždivej noci a chladnom ráne ožíva. Loading
 ... 12:12 Studený front by sa v priebehu soboty mal podľa meteorológov presúvať ďalej na východ a pršať by malo najmä v Tatranskej oblasti. Ale predsa, ak by začalo pršať. 11:55 Hudobný program sa pomaly rozbieha. O niekoľko minút ožije areál letiska v Piešťanoch tanečnými rytmami dvojice slovenských DJ-ov známych ako Malalata. 11:35 Organizátori festivalu upozorňujú na zmenu programu. SĽUK začne svoje vystúpenie o 12:40, teda o dvadsaťpäť minút skôr oproti pôvodnému programu. 11:05 Po večernom daždi sú hlavné prístupové cesty do stanového mestečka plné blata. Ak je to možné, ľudia ho obchádzajú aspoň po ich kraji. Niekedy sa však radšej predierajú pomedzi stany. Loading
 ... 10:40 Na stagei Yeme Tržnica začína hudobný program druhého festivalového dňa na Grape komornejším koncertom Spectrum Quartet. 10:25 Ak máte radi slovenskú hudbu, nenechajte si utiecť tieto vystúpenia. Prečítajte si tipy hudobného redaktora SME Mareka Hudeca. 10:04 Na basketbalovom ihrisku to žije už od rána. Hraje tu skvelá hudba, aj keď ľudia v stanoch, ktoré sa nachádzajú neďaleko, to nemuseli zrána tak celkom oceniť. 09:37 Organizátori od rána upratujú areál, aby ho dostali do čo najlepšieho stavu. Tešia sa na návštevníkov a program. 09:16 Po nočných búrkach a daždi sa nad areálom vyjasňuje. Obloha by však mala byť počas dňa polojasná alebo oblačná a teplota by mala dosiahnuť maximálne 21 stupňov Celzia. Fúkať by mal premenlivý vietor s rýchlosťou 22 až 40 kilometrov za hodinu. Loading
 ... 08:43 Ľudia sa pomaly prebúdzajú a areál začína ožívať. Pri kávovaroch sa tvoria rady rozospatých ľudí. Loading
 ... 07:14 Kto čakal od koncertu Toma Odella pomalé skladby, ostal prekvapený. Britský spevák to na hlavnom pódiu roztočil a odohral koncert plný emócií. Aj inak melancholické skladby dostali tanečnejšie koncertné aranžmány a show si spolu s publikom aj užíval samotný spevák. Neprekážal ani dážď. 07:05 Pre niektorých návštevníkov je to prvý veľký festival. "Užívame si unikátnu atmosféru festivalu. Pre nás dve prvýkrát takýto veľký a preto jedinečný. Najviac sa tešíme na Korben Dallas, ktorých hudbu tiež považujeme za jedinečnú!" napísala Viktória.


KOMERČNÝ OBSAHTop sedem ostrovov pre tohtoročnú dovolenku v Karibiku

Nekončiace leto, horúce slnko a ukážkové pláže. Toto sú naj ostrovy v Karibiku.

Keď sa u nás začne chýliť dovolenková sezóna ku koncu, začíname pokukávať po exotike. A práve teraz je ten najlepší čas zamyslieť sa nad výberom tej správnej exotickej destinácie. Čo takto Karibik? Nenadarmo sa hovorí, že práve tu môžete nájsť tie najkrajšie dovolenkové destinácie na svete. Treba mať však na pamäti, že jednotlivé ostrovy sa môžu z turistického hľadiska značne líšiť a správny výber destinácie nemusí byť najjednoduchší. Podľa vašej chuti, môžete napríklad hlbšie spoznávať populárne destinácie alebo objavovať menej preskúmané ostrovy. Tu sú naše tipy na tohtoročnú dovolenku v Karibiku. Kuba zaznamenáva stále rastúci záujem o cestovanie do krajiny. Pre turistov je návšteva ostrova a krajiny ako návrat v čase, keď možno všade vidieť staré budovy a historické autá. Popularitu Kuby posilňujú aj opakujúce sa návštevy osobností a svetovej smotánky. Na Kube neustále pribúdajú all inclusive rezorty s vynikajúcou lokalitou umožňujúcou napríklad výlety do okolia alebo skvelý relax na karibských plážach. Zaujímavé last minute ponuky na Kubu nájdete tu >>> Dominikánsku republiku preslávili hlavne pláže s jemnučkým pieskom a pokojná teplá voda. Je ideálnou destináciou na rodinnú plážovú dovolenku, s množstvom príležitostí pre vodné športy a zábavu. Dosýta si možno užiť bezpečné surfovanie na všetky spôsoby, potápanie a šnorchlovanie. V zime možno pozorovať aj migrujúce veľryby. Chcete si naplánovať dovolenku? Výhodné last minute zájazdy do Dominikánskej republiky nájdete tu >>> TIP: Pozrite si zaujímavú ponuku spojeného zájazdu do USA a Dominikánskej republiky >>> Aruba sa od ostatných karibských ostrovov odlišuje svojimi lesmi a krajinou. Lákadlom je Národný park Arikok a skalné útvary Ayo a Casibari. Početné dovolenkové letoviská sú veľmi dobre zamerané na rodiny s deťmi a ponúkajú zábavu a šport pre všetky vekové kategórie. Výhodou Aruby je aj fakt, že leží mimo pásu výskytu hurikánov. Špeciálnu skupinu turistov mieriacich na Arubu sú milovníci búrlivého nočného života a žiarivých kasín. Máte chuť spoznať Arubu? Pozrite si last minute ponuky na Arubu >>> Ostrov Curacao je skutočne vzrušujúcou destináciou plnou farieb. Ponúka takmer bezkonkurenčnú zmes mestskej kultúry, historických pamiatok a prázdnych nádherných pláží. Tento kúsok holandského Karibiku dýcha nesmiernou energiou a svojskou úrovňou sofistikovanosti. Curacao sa nachádza mimo pásu hurikánov, takže je bezpečnou destináciou aj pre potápanie a šnorchlovanie. Jamajka je tiež pozoruhodnou karibskou destináciou. Je ideálnou destináciou napríklad pre milovníkov divokej prírody a ekoturistiky. Dominuje hlavne príležitosť pozorovať a fotiť mnohé farebné exotické druhy vtákov. Na Jamajku mieria tiež milovníci hudby, zvlášť Reggae, ktoré na Jamajke vzniklo a dodnes dotvára jej atmosféru. Ďalšou skupinou turistov prichádzajúcich na Jamajku sú milovníci golfu. Jamajské golfové ihriská sú považované za najlepšie v celom Karibiku. Najväčšia koncentrácia all inclusive golfových rezortov je na Montego Bay. Naplánujte si dovolenku na Jamajke. Pozrite si výhodné last minute ponuky na Jamajku >>> Barbados je jedným z najviac univerzálnych karibských ostrovov na dovolenku. Ponúka možnosti pre všetkých, vrátane preslávených luxusných rezortov. Objavuje sa v top rebríčkoch rodinných destinácií v Karibiku a tiež ponúka kvalitné golfové ihriská. Barbados je tiež ideálnou destináciou pre aktívnych turistov. Medzi jeho najväčšími lákadlami nájdete piesočné pláže s dlhými promenádami, vápencové jaskyne a nemôže chýbať slávny rum. Zažite Karibik na všetky spôsoby a užite si dovolenku na Barbadose >>> Karibský ostrov Portoriko a priľahlé ostrovčeky sú pričleneným územím USA. Severné pobrežia sú obmývané Atlantikom a južné Karibikom. Vďaka tomu ponúka Portoriko vynikajúce podmienky ako pre surfovanie v vodné športy, tak pokojné a teplé vody pre rodiny s deťmi. K výhodám Portorika ako dovolenkovej destinácie patrí aj jeho bujná vegetácia s divočinou, ktorá je domovom množstva exotických druhov. Portoriko je pre vás to pravé? Pozrite si last minute zájazdy na Portoriko >>> Pozrite si ďalšie destinácie a ponuky last minute zájazdov na dovolenka.sme.sk.


Opozícia sa v pondelok pokúsi odvolať Fica

Ak by opozícii podarilo odvolať premiéra Roberta Fica, padla by celá vláda.

BRATISLAVA. Premiér Robert Fico (Smer) bude čeliť odvolávaniu v Národnej rade v pondelok od 9.00 hodiny. Ak by Fica odvolali, padla by celá vláda. Termín určil predseda parlamentu Andrej Danko (SNS). Mimoriadne rokovanie iniciovala opozícia. Návrh na vyslovenie nedôvery premiérovi a teda aj celej vláde prišiel po vražde investigatívneho novinára Jána Kuciaka a jeho snúbenice Martiny Kušnírovej a po zverejnení Kuciakovho nedokončeného článku, v ktorom zavraždený novinár píše aj o údajnom prepojení vládnych politikov na kalábrijskú mafiu. Opozícia vyhlásila, že premiérovi a vláde nedôverujú, že kabinet stratil legitimitu. Po vražde a zverejnených informáciách sa situácia skomplikovala aj vo vládnej koalícii, kde pokračuje kríza. Most-Híd žiadal hlavu ministra vnútra Roberta Kaliňáka (Smer), ktorý napokon po niekoľkých dňoch odstúpil. To už Mostu-Híd nestačilo a rozhodol, že chce predčasné voľby. Ak sa na nich s koaličnými partnermi nedohodne, odíde z koalície. Fico dohodu na týchto voľbách podľa Mosta-Híd odmietol, SNS v pondelok hovorila o možnosti rozprávať sa o nich. Opozícii prekáža, že Fico odmieta vyvodiť politickú zodpovednosť, ako aj údajné prepojenia jeho ľudí na mafiu. Opozičné strany majú tiež podozrenie, že vyšetrovanie dvojnásobnej úkladnej vraždy môže byť ovplyvňované. Opozícia volá po predčasných voľbách.


Nezamestnanosť na Slovensku sa v auguste nezmenila

Zostáva pod piatimi percentami, tak ako v júli.

BRATISLAVA. Miera evidovanej nezamestnanosti na Slovensku ku koncu augusta tohto roka zostala na úrovni 4,97 %. Na tejto hodnote pritom bola v júni aj júli tohto roka. Medziročne bola miera nezamestnanosti v minulom mesiaci nižšia o 0,45 percentuálneho bodu. Na piatkovej tlačovej besede o tom informoval generálny riaditeľ Ústredia práce, sociálnych vecí a rodiny SR Marián Valentovič. Úrady práce evidovali na konci augusta 137 006 disponibilných uchádzačov o zamestnanie. V porovnaní s júlom ide o nárast o 33 ľudí. Medziročne počet uchádzačov, ktorí mohli okamžite nastúpiť do práce, klesol o 11 929 osôb. "Nie je jednoduché komentovať tento vývoj," povedal na tlačovej besede minister práce a sociálnych vecí Ján Richter. V predchádzajúcich mesiacoch sa podľa neho dynamika zamestnávania oslabila. Poukázal na krízu v hutníctve, v ktorom chce rezort podľa Richtera ponúkať nástroje aktívnej politiky trhu práce. "Osvedčili sa aj v krízových rokoch 2011, 2012 a sme ich pripravení znova ponúkať," povedal. Malo by ísť o príspevok na podporu udržania pracovného miesta, vzdelávacie programy a konkrétne projekty na podporu a udržanie zamestnanosti. "Náš hlavný cieľ je urobiť všetko preto, aby sme udržali zamestnanosť," tvrdí minister. Upozornil na nemecký nástroj "kurzarbeit", ktorý predstavuje dohodu zamestnávateľov, zamestnancov a štátu. Zamestnancom sa skráti pracovný čas a ušlý príjem im doplatí štát. Zamestnávateľ sa pritom zaviaže k tomu, že zamestnancov neprepustí. Na Slovensku ide podľa Richtera o obdobný nástroj, ktorým je príspevok na podporu udržania pracovných miest. O nástroji "kurzarbeit" minister komunikuje s nemeckým ministrom práce. "Máme záujem čo najviac skúseností s uplatňovaním získať a nevylučujeme, že ho zakotvíme aj do našej legislatívy, že by sa neriešila 50-percentná, ale až 60-percentná náhrada nákladov pre zamestnávateľa a možno by sme nehovorili o 60 dňoch, ale o dlhšom časovom období, kedy by sme ponúkli tieto riešenia," povedal. Rezort práce tak ide podľa Richtera zaktivizovať nástroje aktívnej politiky trhu práce. "Tak, by sme boli pripravení aj na možné riešenia sanovania nejakých výkyvov, ktoré v ekonomike sú," tvrdí. Tieto nástroje však podľa neho musia byť rozpočtovo kryté. "Aj za minulý mesiac evidujeme skoro 1 100 nových pracovných miest, dostali sme sa k číslu 95 tisíc, čo tu historicky nikdy nebolo," povedal minister. Z celkového počtu voľných pracovných miest je 13 tisíc miest nahlásených v agentúrach dočasného zamestnávania. U agentúr je možný predpoklad, že je tu duplicita, povedal. Keby sa tieto voľné miesta odpočítali, stále je podľa ministra na Slovensku 82 tisíc voľných pracovných miest. Hlavná úloha pre rezort práce je podľa Richtera hľadať kvalifikovanú pracovnú silu pre zamestnávateľov.Miera nezamestnanosti vypočítaná z celkového počtu uchádzačov o prácu, a to vrátane ľudí na "péenke" alebo na absolventskej praxi, dosiahla minulý mesiac 6,04 %. Medzimesačne to znamenalo pokles o 0,03 percentuálneho bodu, medziročne to bolo menej o 0,50 percentuálneho bodu.Celkový počet evidovaných uchádzačov o prácu predstavoval na konci augusta tohto roka 166 241 osôb. Medzimesačne to bol pokles o 1 116 osôb, v porovnaní s augustom vlaňajška je to menej o 13 002 ľudí.